text:
Vignesie
Vignesie (par talian Venezia) e je il cjâf lûc de regjon dal Venit e de omonime provincie. E je une citât di 262.719 abitants, che e je logade in part su isulis inte lagune di Vignesie, in part su la tiere ferme (in particolâr lis frazions di Mestre e Marghera). La citât e dute la lagune a son stadis declaradis patrimoni mondiâl de umanitât di bande dal UNESCO tal 1979.
Tabele dai contignûts
Origjn dal non[cambie | modifiche il codiç]
Il non Vignesie in dutis lis sôs variazions, al ven di sigûr dal popul dai Venits, popolazion che jere stanziade in te regjon, za prime dai Romans. In epoche romane,le peraule Venetia cu le peraule Histria indicave la X regjon. I Bizantins clamavin Venetikà in Lenghe greche la Vignesie maritime, la part di tiere da Chioze fin a Grau.
Za le peraule Venit, presint in altris lûcs (Asie, Britanie e tal Lazi) e indicave popolazion vignudis de Asie Minôr. Il significât de peraule al indicave popolazions stanziadis dongje dai flums, terens paludins o in dut câs dongje de aghe.
Il clime[cambie | modifiche il codiç]
Il clime di Vignesie al è chel tipic de Pianure Padane. Il fat di jessi dongje dal mâr al è vantagjôs par Vignesie. Tal unvier , la temperature minime je atôr dai 3 °C , le massime in istât je atôr dai 24 °C . Si pues considerâ un clime di transizion jenfri il continentâl e il mediteraneo. Il periodo di massime intensitât ploie al è tal mês di març e il mês di novembar.
Son frecuents ancje i burlaçs in istât. In unvier si pues cjatâ ancje la nêf cualchi volte , ma la presince dal mâr la limite une vore. Le tante umiditât pues ancje provocâ fumate penge in unvier , e scjafoaç in estât. I vints principâi son la Buere (NE) in unvier , Sciroc (SE) in estât.
Le " aghe alte "[cambie | modifiche il codiç]
Cun le peraule " aghe alte " si indiche in te lagune di Vignesie une fenomenologjie particolâr dal cressi de maree , a nivei talmenti alte da provocâ alagaments ancje in citât. Chest fenomeno al e' particolarment frecuent in unvier e tal periodo de vierte.
Chest particolâr fenomeno al è causât da la combinazion di doi fatôrs : la regolaritât des mareîs e le ondade di tampieste , une combinazion di vint e pression atmosferiche parsore dal mâr. Le alte maree bessole , no puès gjenerâ le aghe alte.E' je le ondade di tampieste , combinade cun la maree astronomiche che puarte il nivel de aghe a alçasi parsore i nivei normai , in mût che chest fenomeno no puès nancje jessi previdût.
L'alçasi de aghe al e' un fenomeno normâl in un mâr sierât come il mâr Adriatic. Il vint che jude la realizazion di chest fenomeno no è tant la Bora , un vint che rive a Vignesie , ma il Sciroc , che puarte la sô azion tal sens longitudinâl parsore le masse de aghe dal mâr.Il viergi lis bocjis di puart , cun l'aument dal scambiasi le aghe jenfri le lagune e il mâr a puartât al aument de aghe alte , che tal passât , al jere un aveniment vonde râr par la citât.
I lavôrs di interrament in te lagune di Vignesie ( le realizazion de Isule dal Tronchet e Puart Marghera ) an puartât le riduzion de masse di aghe e modificât il comportament des mareis. Tal câs de aghe alte , le citât puès contâ su un sisteme di segnalazion che cuant al comence a tacâ il fenomeno de aghe alte , traviers di un sisteme di comunicazions telefonichis e sirenis , al informe i abitants de citât , in mût di podê fâ front in timp a chest event.
Tal periodo in cui chest fenomeno al è pui frecuent , le Aministrazion Comunâl al met a disposizion un sisteme di taulis di legn poiadis parsore dai supuarts di fièr , in mût di creâ un parcors sujât lunc i principâi intineraris de citât. Chests supuarts son garatîts fin a une nivel di maree di +120 centimetros , parsore dai cuâi a scomencin a galegjâ.Cuant le aghe al passe i +95 centimetros , lis linîs di navigazion publiche vegnin deviadis o limitadis , parcè lis barcjis non puedi pui passâ sot dal Puint "delle guglie" o sot dal puint "dei tre archi".
Par podê contrastâ il fenomeno de aghe alte , dal 2003 al e' in cors di realizazion lil progjet Mose , che al permetarâ la riduzion di chest fenomeno.
Storie[cambie | modifiche il codiç]
Secont la liende, Vignesie e nâs il 25 di Març dal 421, cuant che par vie de vignude inte Penisule taliane dai Langobarts, tal 568, la int bandone lis citâts, che a son ormai simpri mancul siguris, e cîr un puest plui bon par vivi, par esempli lis isulis; chest al sucêt ancje in Friûl, dulà che la int che scjampe di Acuilee si trasferìs su la isule di Grau.
In chestis zonis une presince umane e jere probabilmentri plui antighe; sta di fat che cul timp, cualchidun al tornà su la tiere, altris si stabilirin su lis isulis e deventarin pescjadôrs o marinârs; cul timp la citât deventà simpri plui grande e rispietade ator pal Adriatic e ancje plui lontan, fin a deventà la Serenissime republiche venete. In tal 821 le citât di Rialto al devente le capitâl dal Ducât di Vignesie, ma dut il teritori al cjaparà il non di Vignesie.
Cuant Carlo Magno al devente imperadôr, Vignesie e faseve part dai teritoris da l'Imperi Bizantin. Il bon rapuart che Carlo Magno al veve cul Imperi Bizantin e il fat che Vignesie jere vonde lontane da Costantinopoli puarte le citât a deventâ un "puart franc" permetint il disvilup di une classe di marcjantis che fasaran di Vignesie la parone dal mâr Adriatic.
Deventade une republiche marinare cun Gjenue, Pise e Amalfi e je ancjemò ricuardade te bandiere de Marine taliane.
Il cjâf dal guvier al jere il dôs (doge par talian, dal latin dux), ma cul passâ dal timp il podê dal dôs al sarâ simpri plui controlât.
In tal XIII secul il podê di Vignesie al jere al colm: Vignesie e controlave dutis lis cuestis dal mâr Adriatic, regjons come la Dalmazie e l'Istrie, lis isulis dal mâr Egeo, Cipri e Corfù.
In tal XV secul il teritori de Serenissime al partive da Bresie, par fin ae Istrie, cun in plui dut il teritori de provincie di Belun.
In tal XVIII secul Vignesie e jere un dai centri di culture pui grancj de epoche. Veve une grande influence parsore la art, la architeture e la leterature dal so timp.
Ma cul Tratât di Cjampfuarmit dal 17 di Otubar dal 1797, la "municipalitât" di Vignesie finîs. Dut il teritori concuistât de Dalmazie, de Istrie e dal Venit, al formarà la "provincie Venete" dal Imperi de Austrie-Ongjarie sot l'imperadôr Francesc II.
In tal 1866 al jentre tal Ream de Italie
Vignesie vuê[cambie | modifiche il codiç]
In zornade di vuê, Vignesie e à pierdût un grum di impuartance; ma e reste la capitâl de regjon. La popolazion tal centri storic e je in continue diminuzion, cuntun aument invezit a Mestre e Marghera, che a son deventâts impuartants centris dal terziari e de industrie. Il stes ambient de lagune al è in pericul, par vie dal incuinament, de erosion causade da lis ondis e v.i. Vignesie reste simpri une des citâts talianis pui visitade par i turiscj. No mancjin i puest e lis manifestazions di viodi.
Glesiis[cambie | modifiche il codiç]
- Basiliche di San Zorç Maiôr
- Basiliche di San Marc
- Basiliche di Sante Marie de Salût
- Basiliche di Sante Marie dai Frari
- Basiliche dai SS. Zuan e Pauli (o di San Zanipolo)
- Glesie de Badie de Misericordie
- Glesie di San Jacum dal Orio
- Glesie di San Maurizi
- Glesie di San Samuel
- La Madone dal Ort
Palaçs[cambie | modifiche il codiç]
- Ca' d'Aur
- Ca' Da Most
- Ca' Dario
- Ca' Farsetti
- Ca' Foscari
- Ca' Giustinian
- Ca' Loredan
- Ca' Pesaro
- Ca' Rezzonico
- Ca' Vendramin Calergi
- Ca' Zenobio
- Fondaco dai Todescs
- Palaç Contarini
- Palaç Balbi
- Palaç Barbarigo
- Palaç Barbaro a San Vidal
- Palaç Belloni Battagia
- Palaç Bernardo
- Palaç Cavalli-Franchetti
- Palazzo Contarini Dal Zaffo
- Palazzo Contarini Polignac
- Palaç Contarini del Bovolo
- Palaç Contarini Fasan
- Palaç Corner della Ca' Granda
- Palaç Corner Mocenigo
- Palaç Corner Spinelli
- Palaç dei Camerlenghi
- Palaç Donà della Madoneta
- Palaç Duçal
- Palaç Ferro Fini
- Palaç Fortuny
- Palaç Foscarini
- Palaç Giustinian
- Palaç Giustinian Lolin
- Palaç Grassi
- Palaç Grimani di San Luca
- Palaç Grimani di Sante Marie Formose
- Palaç Labia
- Palaç Loredan dal Imbassadôr
- Palaç Malipiero a S.Samuêl
- Palaç Mocenigo a San Stae
- Palaç Nervi-Scattolin
- Palaç Papadopoli
- Palaç Pisani Gritti
- Palaç Pisani Moretta
- Palaç Querini Stampalia
- Palaç Soranzo
- Palaç Soranzo Van Axel
- Palaç Surian Bellotto
- Palaç Venier dai Leons
- Palaç Zaguri
- Palaç Zane Collalto
Atrîs edifizis impuartants[cambie | modifiche il codiç]
- Arsenâl di Vignesie
- Scuele Grande di San Roc di Vignesie
- Scuele Grande di San Marc
- Scuele Vecje de Misericordie
- Squero di San Trovâs


c: text/html

text:
In cheste categorie vegnin tirâ dongje sît cu contignûts in lenghe furlan che tratin argoments a rivuart di Afârs.
Sites 2
Dogana Vecchia
[Trivignan, UD] Ristorant, pizarie e birarie. Fâ viodi la struture, i servizis, al descrîf itineraris storics e artistic intes vicinance, recapit par jentrâ in contat.
Serling
[Remanzâs, UD] E je une societât cooperative nassude tal an 2001 par garantî a ents publics e a privâts servizis linguistics par furlan, tant che cors di lenghe, traduzions, corezions di tescj e v.i. e par cirî di dâ stabilitât professionâl a operadôrs linguistics furlans.
Other languages 86
Last update:October 21, 2014 at 13:03:14 UTC
Afârs
Computer
Zûcs
Salût
Notiziis
Consultazion
Regjonal
Sience
Acuiscj Online
Societât
All Languages
Art

robotstxt: allowed

filter: keep


text: test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents test contents .


text:
Ai
26 di Avrîl il president polac Andrzej Duda si è cjatât pe prime
volte cui rapresentants des diviersis comunitâts di minorance
ricognossudis a nivel statâl. La plui part des minorancis
ricognossudis in Polonie e je rapresentade di popolazions che a son
maiorance tai stâts dongje tant che lituans, cecs, slovacs, rus,
ucrains, bielorùs e todescs, ma ancje di comunitâts nativis o che a
àn un leam storic cun cheste tiere tant che karaims, lemko, rom,
ebreus, armens e tatars. Il president nol à fat riferiment ae
situazion penze che si cjatin a patî diviers ativiscj e
rapresentants di grups minoritaris par vie di un nazionalisim polac
simpri plui agressîf, ma al contrari al à piturât une Polonie là
che no si àn conflits leâts ae partignince etniche – nazionâl.
Intal so intervent Duda nol à fevelât di azions di tutele pes
minorancis, ma dome de dibisugne di infuartî in ducj i citadins il
sens di partignince ae Polonie.
Font:
Polskie Radio dla Zagranicy,
26/04/16


text:
No esistin
impediments juridics pe creazion di cors curicolârs di lenghe
asturiane e pal svilup di une plante organiche di professôrs di
pueste par chest insegnament intes scuelis primariis e secondariis. E
je cheste la conclusion dal rapuart metût jù di esperts dal setôr
su domande dal guvier asturian. In pratiche cumò la strade che si
vierç e je chê di une tratative tra l'esecutîf asturian e il
guvier di Madrid par rivâ a di une riforme de leç su la educazion
dulà che, dongje dai dirits ricognossûts aes lenghis couficiâls
tant che basc, catalan e galizian, si zontin ancje chei des lenghis
minoritariis ricognossudis des comunitâts autonomis.
Font:
Agencia EFE, 18/05/12


text:
Al è
soredut un messaç indreçât aes autoritâts europeanis il comunicât
fat rivâ di ETA ae agjenzie France Presse tor de metât di Mai. Cun
di fat, intal test si invide lis istituzions comunitariis a poiâ il
procès inviât par dâ une soluzion definitive al conflit basc.
Ancjemò ai 20 di Otubar dal an passât la organizazion basche e veve
anunciât la fin de lote armade, ma l’imobilisim mostrât fin cumò
dai guviers spagnûl e francês nol jude a fâ pas indenant su cheste
strade e al va dilunc a mantignî situazions che no àn plui nissune
justificazion tant che lis misuris di ecezion cuintri dai presonîrs
bascs e il dinei di ativitât legâl par diviersis organizazions
politichis de çampe indipendentiste. Intal so comunicât ETA e
invide ducj i sogjets politics e sociâi bascs a inviâ un dialic che
al permeti di superâ lis resons dal conflit e di vierzi un senari di
pâs e di libertât pal Paîs Basc. Euskadi Ta Askatasuna e fâs po
savê di vê nomenât une delegazion par imbastî un dialic diret cui
guviers spagnûl e francês.
Pai rapresentants dal front
nazionalitari si trate di un altri pas indenant che al mostre la
volontât di ETA par rivâ a di une soluzion politiche dal conflit.
Tant i nazionaliscj moderâts dal PNV che i socialiscj a àn
rispuindût che no acetin nissun invît de bande di ETA e che l’unic
pas che si spietin de organizazion al è che si disfi. Pal guvier
spagnûl (che al è tes mans dal PP) no dome no je nissune intenzion
di dialogâ cun ETA, ma no je nancje dibisugne di sogjets
internazionâi che a viodin dal disarmament de organizazion basche.
Chest ultin riferiment al è pes declarazions de Comission
internazionâl di control che tai ultins mês e à verificât la
astension di ogni azion violente de bande di ETA e il so percors di
disarmament. Di Parîs, intant, si à vût dome une declarazion di
poie al guvier di Madrid.
Font:
Gara, 16/05/12


text:
Lenghe spagnole
Il spagnûl (español) al è une lenghe romanze ocidentâl. E je la lenghe romanze plui fevelade tal mont, doprade come lenghe ufiziâl in Spagne, in diviersis stâts de Americhe Centrâl e in ducj i paîs de Americhe Meridionâl, infûr dal Brasîl, Guyane e Suriname (par une liste complete dai paîs, cjale la tabele in bande). Al è une des lenghis uficiâls de Union Europeane e des Nazions Unidis. La lenghe e je ancje une vore fevelade, cence jessi ufiziâl, tai Stâts Unîts di Americhe e te zone dal Sahara Ocidentâl.
Tabele dai contignûts
Nomencladure[cambie | modifiche il codiç]
Il spagnûl al è par solit cognossût cun chest non, ancje se secont uns studiôs la lenghe e varès di jessi clamade castilian, soredut par rapuart cun lis altris lenghis uficiâls dopradis te stesse Spagne: il catalan (català), il basc (euskera) e il galizian (galego). Te Spagne, difat, la lenghe uficiâl e je il castilian, cun lis altris trê lenghis ricognossudis come co-uficiâls.
Storie[cambie | modifiche il codiç]
Il latin volgâr al à dât origjin al dialet de zone centrâl de penisule iberiche, che daspò si slargjà fintremai a rivâ aes zonis meridionâls e a afermâsi, cun lis sôs variazions fonologjichis, come lenghe uficiâl dal Imperi spagnûl.
Tal principi dal XVI secul il spagnûl al fo introdusût in Americhe, in Micronesie e intes Filipinis: al dì di vuê al è doprât dome tal continent american.
Cu la espansion coloniâl in Afriche, la lenghe e fo espuartade ancje in Guinee Ecuatoriâl e tal Sahara Ocidentâl.
Alfabet[cambie | modifiche il codiç]
L'alfabet de lenghe spagnole al à 28 letaris, comprendûts i doi digrams ch e ll, che a son considerâts come un sôl segn, e la letare ñ, che e à il stes sun dal furlan gn.
A B C CH D E F G H I J K L LL M N Ñ O P Q R S T U V X Y Z
La letare 'W' e je doprade dome tes peraulis di origjin straniere.
Scriture[cambie | modifiche il codiç]
Acent[cambie | modifiche il codiç]
Tal spagnûl al esist dome l'acent sierât (´), che al po sormontâ lis vocâls, con lis regulis elencadis daurman:
- Par indicâ l'acent tes peraulis planis che a terminin cun vocâl (llamó, miré)
- Par indicâ l'acent tes peraulis planis che a terminin cun -n o -s (jamón, serás)
- Par indicâ l'acent tes peraulis sbrissulis , bisbrissulis o trisbrissulis (teléfono, satélite, llévatelo)
- Par distingui lis peraulis tai câs di dopli significât, par esempli el (il) cun él (lu), tu (tô) cun tú (tu)
- Tai pronons interogatîfs, in frasis diretis o indiretis (qué, cuál, cuándo)
In pocjis peraulis, la letare \u\ e po jessi cuvierte da une dieresi (¨), par indicâ che la particele güe o güi e à di jessi pronunciade "gue" o "gui", come par esempli in pedigüeño.
Frasis interogativis[cambie | modifiche il codiç]
Lis frasis interogativis e di esclamazion a son introdusudis rispetivementri dal pont interogatîf invertît (¿) e dal pont esclamatîf invertît (¡).
Variants[cambie | modifiche il codiç]
Il spagnûl fevelât in Spagne, o chel imparât tai cors di lenghe in Europe, al è spes une vore diferent dai tancj idiomis di origjin castiliane doprâts te Americhe Latine. In gjenerâl, lis lenghis spagnolis feveladis te Americhe latine a àn chestis carateristichis:
- No esist la seconde persone plurâl: il vosotros al è sostituît dal ustedes, e i verps si ponin ae tierce persone plurâl
- Il pretérito perfecto compuesto (passât prossim) al è spes sostituît dal pretérito perfecto simple (passât sempliç) ancje par lis azions sucedudis intun passât resint o no ancjemò conclududis.
- A nivel fonetic al assum variis carateristichis che si cjatin ancje tal Sud de Spagne (Andalusie):
- No esist il sun interdentâl (c seguide di e, i o z), e si dopre simpri il sun s sort (seseo).
- Ae stesse maniere, in uns zonis si cjate il fenomen dal yeismo, che al consist tune variazion dal sun indicât dal ll palatâl, che al devente compagn a chel dal y.
- A son mantignudis peraulis no plui dopradis in Spagne e a son acetâts plui neologjisims rispiet ae lenghe iberiche, plui conservative.


text:
Pe prime volte di un secul incà lis personis che si declarin di nazionalitât abkhaze a son maiorance assolude in Abkhazie, regjon che si è autoproclamade indipendente de Gjeorgjie sul finî dal 2008. La gnove e ven fûr dai dâts dal censiment uficiâl che si à tignût ta cheste republiche vie pal 2011 e che a son a pene stâts rindûts publics. Cun di fat, dai passe 240 mil abitants dal paîs, chei che si declarin abkhazis a son il 50,7% dal totâl. Daûr dai censiments uficiâi, bisugne tornâ al 1897 par cjatâ la ultime volte che i membris di cheste comunitât nazionâl a jerin maiorance intal lôr teritori. Po dopo, la rivade massive di gjeorgjians, rus e armens ju veve puartâts sot dal 50% de popolazion totâl. Daûr dal censiment dal 2011 lis minorancis plui gruessis a son chê armene, cul 17,4% dal totâl, e chê russe cul 9,2% de popolazion.
Font: Mòn Divers, 30/12/11


text:
Maiutis
colôr narançon cul logo de campagne, passemontagne fats in cjase,
fusîi zugatul cun proiets colorâts e une bandiere de Bretagne daûr.
Intun video jessût ta chestis zornadis si son presentâts cussì
cinc militants de organizazion Ai’ta!, coletîf impegnât inte
promozion de lenghe bretone inte vite publiche, par lançâ la
campagne par une radiotelevision publiche par breton. In dì di vuê
France 3 Bretagne e previôt dôs oris par breton a setemane e, in
plui di cualchi câs, ancje chel pôc al salte. Cence lâ fûr dal
stât francês, France 3 Corse e propon invezit 30 oris a setemane
par cors, o sei il 23% de programazion totâl de emitente publiche.
Ai’ta! e rivendiche duncje pe Bretagne une ufierte radiotelevisive
almancul compagne di chê corse, massime cumò che intal Pat dal
avignî pe Bretagne sotscrit dal guvier francês intal Dicembar dal
an passât si fevele ancje di svilup de ufierte radiotelevisive
regjonâl. La organizazion e à ancje comunicât che ai 8 di Jugn si
tignarà un event batiât Boum à Roc’h Tredudon par riclamâ la
atenzion su chest teme.
Font:
Agence Bretagne Presse, 12/02/14


text:
Il
ministeri norvegjês pe aministrazion publiche e il Parlament sami
dal paîs nordic a àn presentât il secont rapuart sul svilup dal
plan di politiche linguistiche pal sami. Une colaborazion, chê tra
lis dôs istituzions, che e ven judicade une vore positive ancje se
si segnale che a coventin plui risorsis sei sul plan finanziari che
uman. Cun di fat, ancje se il rapuart al mostre che lis personis che
a fevelin lis diviersis varietâts sami a son daûr a cressi, massime
intes gjenerazions plui zovinis, a restin ancjemò tancj pas indenant
di fâ intal promovi chestis lenghis inte educazion, intai servizis
publics e intal sociâl. In Norvegje a son feveladis dôs varietâts
sami, chê meridionâl (a risi di estinzion) e il lule.
Font:
Finugor, 21/10/13


text:
sábado, 18 de junio de 2011
Il zûc dal truc
Mi plâs ricuardâ il rapuart che o vevi di piçule cui miei cusins. A son stâts i miei prins amîs e cui zûcs i prins rapuarts. Ma ‘nd jere un in particolâr che al jere dome nestri… e parcè? Par sei chel che a zuiavin i nestris
I preparatîfs a scomençavin une setemane prime. Si pensave al mangjâ, ma ancje a preparâ il “Truc”!
I ûfs a jerin i elements di chest zûc. Par chel, si sielzevin i plui biei, par dopo piturâju o trucâju, une tradizion cussì impuartant che unive dute la famee.
Me mari, Albe mi a insegnât a preparâju come che ju faseve me none Catarine, a Cividât. Il câs al jere che nô cusins a vevin vût la stesse none! Alore bisugnave ve un tic di creativitât… par che non fossin ducj compagns.
Par esempli, ju involuçavin cun scusis di cevole, une parsore di che altre, par no lassà nuie blanc, e si tornavin a voluçâ cun peçots di coton, e si ju leave strents cuntun spali, po dopo si metevin a boli. Une altre pussibilitât e jere che di meti tal mieç des scusis, fueis di savôrs. L’efiet al jere maraveôs, a someavin di marmul cu lis fueutis stampadis atôr. In tant par piturâju si dovevin fâju bulì prime. Za frêts si fasevin i dissens di pasche: rosutis, i nons dai zuiadôrs, ecc. E cundut ce che si veve in cjase si ju colorave.
Le metevin dute par fa i ûfs plui biei… i plui origjinâi.
La sabide di pasche, mio barbe Guerino, al preparave il teren dal zûc, che al vignive fât cul savalon. Come che lui al lavorave te costruzion, ‘nd veve une vore di rene. Mio pari Aldo al leve a dai une manute, cetant lavôr che ur dave!
Il cumul al jere cuasi taront, e al veve doi ponts di partence, par dulà che i zuiadôrs e tiravin i ûfs. In chel pont al veve une altece di cirche un metri e dopo al leve jù di colp.
Ce tantis ridadis cuant che i ûfs si sdrondenavin un cun altri! Cussì al vinceve chel che ai restave l’ûf plui intîr
Ducj a zuiavin, i piçui e i vecjos. Ce tante ligrie! Ce tante nostalgjie dai paris, tornà a zuià come cuant che o jerin fruts.
E dopo di vê rots tancj di chei ûfs, cetantis ridadis. Si leve a mangjâ la gubane e i ûfs di pasche cussì ben meretâts.
---
A son ricuarts di Catalina (Lina) Maria De Faccio
---
martes, 31 de mayo de 2011
Magjie
Il mago Rizzuto nol cognosseve nissun truc. La sô presentazion e jere une vore semplice: al bateve sul cjapiel cu la sô bachete blu, po dopo al spietave che aparissi une colombe.
Naturalmentri, la totâl mancjance di doplis fonts, di maniis ospitâls e di zucs di mans, lu conduseve simpri al stes aviliment. La colombe no comparive.
Rizzuto, dal solit si presentave in teatris modescj, o in festivai di paîs, di dulà che, cuasi simpri lu paravin vie a pidadis.
La veretât che lui al crodeve te magjie, te vere magjie. In ogni presentazion, in ogni colp che al dave cu la sô bachete blu, e jere simpri la vivarose sperance di un miracul. Lui nol si contentave dome cun lis tecnichis dal ingjan. Al voleve che la colombe e comparissi in maniere clare.
Dulinvie tal timp lu à compagnât la delusion e lis siviladis, cualsisei altri al varès bandonât la lote. Ma Rizzuto al jere fiduciôs.
Une sere si presente tal club Fénix. Altris magos a lu vevin precedût. Cuant che al rivà il so turni, al de il so classic colp cu la bachete blu. E dal font dal cjapiel e salte fûr une colombe, une colombe blancje che svolant viers un barcon, si je pierdude tal scûr de gnot. Al à ricevût a penis cualchi batiman.
La int e preferis une art fate di trucs scjassôs ai miracui pûrs.
Rizzuto nol tornà ai senaris. Forsit al va indenant fasint aparî la colombe in forme particolâr.
---
La traduzion al furlan e je di Galliano De Agostini
---
---
La traduzion al furlan e je di Galliano De Agostini
---
Conte di: Alejandro Dolina, scritôr, music e condutôr di radio e di televisión.
---
lunes, 16 de mayo de 2011
I dits da la none
Puare none. E veve passade tante miserie a Bertiûl, il paisut dulà che viveve, che no podeve comprasi nuie che no fos stade une necessitât. Rivade a Buenos Aires, dulà che ancje li no jere tante bondance, però si stave un pôc miôr.
E veve simpri te sachete dal grumâl, platade cualchi robe dolce. A i pareve di fâ pecjât se mangjave alc difûr dal past. Alore par justificâ e diseve une volte che veve la bocje sute; une altre volte che veve la bocje mare, o la lenghe sporcje, o che veve di comedâsi il stomi.
Tantis detulis da la none mi compagnin dì par dì, cumò che o soi viele ancje jo.
----------------------------------
Los dichos de mi abuela
Pobre abuela: Había pasado tanta miseria en Bertiolo, el pueblito adonde vivía, que no podía comprarse nada que no fuera una necesidad. Al llegar a Buenos Aires, donde también aquí no abundaban las cosas, pero eso si, se estaba algo mejor.
Tenia siempre en el bolsillo del delantal escondido alguna cosa dulce. Le parecía que estaba pecando si comía algo afuera de las comidas. Entonces para justificar decía una vez que tenia la boca seca, otra vez que tenia la boca amarga, o la lengua sucia, o que tenia que acomodarse el estomago.
Tantos dichos de mi abuela me acompañan todos los días ahora que también yo soy mayor .
-----------------
Colaboracion de Alice Rivoldini, alumna del "Taller de furlan" de la Sociedad Friulana de Buenos Aires.
...
miércoles, 4 de mayo de 2011
Vincul di famee
A odein in tune tal maniere ae agne Angustie, che a profitin parfin des feriis par fâjal savè. A penis che la famee e partîs pes vacancis viers diferents ponts turistics, ai scomencin a rivai un diluvi di cartulinis postâls a colôrs e ancje in blanc e neri par mancjance di altris, però dutis cence ecezions a son cuviertis di insults.
ººº
A rivin di Rosari, di Sant Dree di Giles, di Chivilcoy e di Chacabuco, cinc o sîs voltis al dì i puestins ai consegnin la pueste di malevoie, la gnagne Angustie e je feliç e contente.
Je no jes mai di cjase sô, i plâs sentâsi tal curtîl, passant lis zornadis e riceviint lis cartulinis postâls, apaiade e contente.
ººº
Lis cartulinis a disin: “Mandi cragnose, che un folc ti trai, Gustâf”."Une spudade,tô gnece Bepina”. “Che il gjat ti pissi sui malvons,cussì si suin, tô sûr”. E cussì di file e, di ducj i colôrs..
La Agne Angustie e jeve adore par ricevi i puestins dantjur la buine man. E lei lis cartulinis amirânt lis fotografiis e tornânt a lei i saluts.
ººº
Di gnot e tire fûr l’album dai ricuarts, colocantlis cun tante cure, di maniere che si puedi viodi la panoramiche ma ancje lis firmis.
- Puars agnui, cetantis cartulinis che mi mandin - e pense la gnagne Angustie,
- Cheste cu la vacjute, cheste cu la glesie, ca il lât Traful, ca il ram des rosis - cjalantlis une ad une cun tenarece e impirant une gusiele in ogni cartuline, nol sedi che si pierdin, ancje se, e chest bisugne dilu, la gusiele le pontave simpri su lis firmis, dome je e saveve parcè.
ºººº
Julio Cortázar, scritôr Argjentin tai gjenars dal fantastic, de metafisiche e dal misteri. Lis sôs contis no simpri a àn une linearitât temporâl, però i personaçs a esprimin simpri une profonde psicologjie.
La traduzion al furlan e je di Galliano De Agostini
ºººº
Suscribirse a: Entradas (Atom)


text:
Al
è scuintri viert in Macedonie tra i doi partîts che a formin la
maiorance di guvier, o sei il Partît Democratic pe Unitât Nazionâl
Macedone (VMRO DPMNE), che al è il plui votât framieç de comunitât
macedone, e la Union Democratiche pe Integrazion (DUI), espression de
minorance albanese. Al centri dal contindi a son une propueste di leç
che e previôt une prove scrite de residence intal stât par podê
rinovâ la cjarte di identitât e une altre che e puarte ae pierdite
dai dirits leâts ae residence intal câs che si sedi a stâ intal
forest par plui di trê mês di file. I doi proviodiments a laressin
a colpî massime la comunitât albanese, che in dì di vuê e
rapresente un cuart de popolazion totâl dal paîs. Cun chest sisteme
si vûl ridusi in maniere artificiose il numar dai albanês de
Macedonie, e dîs la Union Democratiche pe Integrazion, che e à
duncje fat savê che e doprarà ducj i mieçs a sô disposizion par
impedî che i doi tescj a deventin leç. Intal câs de prime
propueste, là che in Parlament e covente la dople maiorance, i baste
votâ cuintri, tal secont câs invezit e menace di blocâ i lavôrs
de aule cun centenârs di emendaments.
Font:
Balkan Insight,
25/03/15


text:
La mê cjamare e à une puarte che e da drete su la scjale dal cjast, une scjale scure che fin di frute mi àn dit di no doprâ. La mê puarte e je sierade cuntun armâr parsore, l’armâr cu la mê robe. Jo o ai simpri pensât che vie pe gnot cuant che o duâr cualchidun al po vignî jù di chê scjale e fûr di chê puarte. Prin a mi faseve pôre savê che dal di fûr un cualsisei al podeve di là parsore vignî jù par dentri dret te mê cjamare intant che o duâr. Po, dopo chel fat o ai tacât a volê jo doprâ la mê vie scuindude par lâ fûr cence che nissun mi viodedi.
O ai tacât a insumiâmi che di là, par chê puarte, o sarès podude lâ su la mont vie pes gnots di lune. Ma a cui varessio podût spiâi chel gno segret?
Chê sere o ai metût in vore il me plan. Al jere dut pront, dut calcolât. La puarte dal vecjo granâr e jere di chês vecjis di len cu la clavadorie grande e o vevi cjatade la clâf juste. Gno pari al veve une scjate tai soi imprescj plene di clâfs e o jeri sigure che une e sarès lade ben a vierzi. Tant che lui al jere a vore o soi lade te mê cjamare cu la scjate e lis ai provadis. Chê che zirave le ai tignude. Il probleme al jere stât spostâ l’armaron. Cun doi peçots di lane o ai rivât a metiju sot dai pîts ai cuatri cjantons dal mobil rivant a fâlu niçulâ cuntun mani di scove.
Dal cjast par di fûr e je une scjale par scjampâ lontan de confusion, te mont dulà podê rivâ intun lamp là che il to diu ti po cjacarâ cun dute calme, se tu vâs a cirîlu. O ai tacât a lâ, cuant che o ai fastidiis tal cjâf. Là o sint che il "spirt dal ben stâ" al sofle fuart.
Vuê no podevi fâ nuie di miôr che dreçâ la mê zornade tal gno puest platât di doi lens grancj. O rivi di corse e mi sinti a scoltâ la musiche dal svint che al sofle planc. Mi volti, e nuie. E pûr mi pareve di vê sintût un sunsûr, un murmuiâ.
Cence claps tes scarpis, ni polvar tal cûr, cuant che al ven scûr o torni cjase di corse, e o viôt di tignî cont chel sintiment par cuant che mi cjati strache, sudade, e se il miôr al è za vignût e jo no ai savût tignîlu dentri di me, par une volte sole mal visi. Po di chest puest cuiet jo o ven vie pronte, preparade cu la muse sclagne e molade di ogni dolôr. Cussì o cjati la fuarce che mi covente.
Ce che o sai, se no lu dîs cumò no lu fasarai plui. Samearà stramp, ma mi sint di spiâ il gno segret, a nissun, al aiar, a la grande orele che scolte e che rispuint, lu sai, o soi sigure. O ai un segret, grande anime, se tu mi scoltis, o varès chê di confidâmi, ce che no rivi a sbrocâ fûr.
Mê mari che vai, me pari al berle, une sûr che e cjol nome pastiliis e no si jeve tal jet, jo in chê cjase no vuei tornâ, mi coste masse durmî in chel liet che o fissi par aiar dute la gnot. E po a scuele mi indurmidìs benon, e la mestre mi domande ce che o ai, e jo nuie, o stoi ben, miôr ca che no a cjase. Mi à dit che e mandarà a clamâ i mei. Che a son a stâ un par bande e chel om che o ai par cjase no lu sopuarti e chê che e sta cun gno pari no le cognòs nancje.
Une vôs, clare e fuarte, e salte fûr dal len e mi si involuce intor: «Frute, jo ti cognòs, tu tu sês fuarte parcè che tu rivis a cjatâ la fuarce dentri di te. Cjale lontan e no stâ a contentâti di ce che tu pestis cui pîts, e fâti judâ parcè che bessole tu fasaressis masse fadie!»
I lens grancj sunant cu lis fueis a vevin rispuindût. La frute in chel e jere za a mieç de rive jù. Il zovin poiât daûr dal len, di lassù, cul aiar che i dispetene i cjavei luncs, le cjale che cjantuçant e côr jù pe culine. Al pense cjareçantle di lontan cui voi: - Torne a cjatâmi frute, ti spieti.


text:
mercoledì 30 settembre 2009
Drink
Al jere il prin an che il Drink al jentrave a Friuli doc.
Gjovanin, strissinant lis gjambis sui siei cent e trente agns malmetûts (nol veve vonde bêçs par comprâsi un set di gnervidure gnove tai zenoi, e a malepene al veve finît di paiâ il fiât e il cûr, cjolts ducj i doi di seconde man); Gjovanin, si diseve, al cjaminave jù par vie Marcjât Vieri, domandantsi cemût che a vevin rivât a clamâ chel bevaron dome “Drink”, in barbe ae normative dal antitrust, in muse ai salutiscj e in cûl al vin, a la bire e a ducj chei altri alcolics.
«Drink! Cjocs par vivi a lunc» al vosave un display parsore dal stand che al faseve cjanton, intal plan rialçât di place Sant Jacum.
Lui, pensionât di secont nivel, li parsore nol podeve montâ. Par jentrâ a Virtuale doc bisugnave jessi almancul citadins di tierç o pensionâts di cuart nivel; cun di plui, come ducj chei de sô categorie, nol podeve permetisi l’intervent par zontâ la puarte USB intal dêt piçul.
Si contentave cussì di lâ a spas pes stradis reâls, sacramentant ogni volte che un zovenut, a torzeon cuntun di chei maladets segway, i pocave i sghirets.
Tant nol jere pericul di no lei chê scrite di altris bandis, parcè che no jere ostarie o barachin che no vendessin il Drink. Anzit, a dîle dute, Gjovanin al veve fat une vore di fature par rivâ adore a bevi un tai. Aromai a jerin simpri mancul i contadins che a tignivin un vignâl, parcè che scuasit dapardut lis ostariis a vevin miôr tignî tal camarin chest benedet bevaron,aromatizât al vin.
Drink aromatizât al Merlot, al Sauvignon, al Refosc, al Verduç, al Cabernet…
A jerin tornâts parfin il Clinto, il Frambul e il Tocai, che tant, par une Multinazionâl, e jere dome cuistion di un chimic in plui o in mancul, di paiâ a la fin dal mês.
Intant che al beveve, poiade la mace su la cjadree e il cjapiel su la mace, Gjovanin al olmave lis musis di chei altris bevidôrs, ducj ator di lui. Nol jere un che a nol fos cjoc. A ridevin e a businavin, cence passion ni creance, e plui di cualchidun lu cjalave di stuart, come se al fos un dai ultins puars coions che a bevin vin.
Da rest ce varessial vût di dî?
Il Drink al jere l’unic alcolic che al tignive di cont il cûr, il fiât, il stomi, il sgrasaiâr e al gjavave cuasi dal dut ancje il pericul di tumôr; e cence nissun (dut testât in laboratori) efiet contrari. Sigûr, il presit di paiâ al jere un popul che nol pensave plui e al cjapave dut cence discuti, dai comizis al reclam.E lui, Gjovanin, ce altri vevial di fâ, se no cjalâju, menâ il cjâf e disgotâ la tace; pensant ai agns di vite che si stave gjavant, par podê vivi chei che i restavin come un puar coion.
di Raffaele Serafini
Conte n. 69
Etichetis: Contis, Contis dal Ostîr, Gjenar fantasience, Gjenar sociâl, Onde Curte, Ostîr, Raffaele Serafini
mercoledì 23 settembre 2009
Fieste grande di fin Istât
Cuntune batude di ceis cjalant la icone dal timp libar sul display retinic Marc al jere jentrât in rêt. Un costrut cu lis formis di une biele fantate lu veve visât che Ric lu steve spietant fûr dal Odeon: chel al voleve dî che la citât viere, sparide aromai di passe dusinte agns, e jere za pronte in virtuâl.
Marc, dodis agns, al viveve intun apartament al nivel 18 parsore tiere. Dal barcon de sô cjamare, sot dal berdei des corsiis stradâls che a involuçavin i edificis, e jentrave lûs naturâl e, ancje se no si viodeve il cîl, si podeve capî se al jere soreli o se al jere innulât: diferent di cuant che a jerin a stâ al nivel 0, là che al jere dut simpri compagn sot de lûs artificiâl. So pari, funzionari intal setôr economic de macroregjon, al veve otignude chê abitazion par merits di lavôr e al veve ancje vude la facoltât di jentrâ di cjase intal sisteme informatic dal so Dipartiment.
E propit sgarfant intune zone di memorie lassade di bande sigûr di so pari, Marc al veve cjatade une spirâl di dâts vieronons e le veve dade in past al sisteme di virtualizazion de IA dumiestie. Chel daspomisdì, l’ultin prime che e tornàs a tacâ scuele, cuant che il costrut ur veve domandât cun buinegracie cemût che a vevin miôr che al vignìs configurât l’ambient citadin, lui e Ric, vint decidût di finî lis lôr scorsadis in bielece, a vevin sielzût il motîf de fieste grande di fin Istât.
Si jerin cjatâts cussì a cjaminâ pes viis de citât viere intal mieç di un mâr di int: un fat fûr di ogni imagjinazion, par lôr, come ancje chel di sentâsi libars intune place a mangjâ e bevi! Fintremai in virtuâl al jere pericolôs fâlu!
Ce che no devin fûr tai barachins! No pirulis pressadis o cuadreluts di mangjative ma robe cusinade li par li che e lassave intindi lis formis origjinariis: un poleç tu capivis che al jere un poleç, nol jere un grumut di listutis o di cidelis gjavadis di une scjatule di carton e butadis a scjaldâ intun plat! E po lis lûs, lis musichis, i bai! E i palaçs, lis glesiis, i borcs, lis ostariis! Di restâ li par simpri! A un ciert pont, intant che lôr doi a discorevin ridint inte confusion gjenerâl, a Marc i parè di sintî la vôs di sô mari che lu clamave. Il costrut ju visà che jenfri cuindis seconts l’ambient al sarès stât smontât. A Marc i passavin denant dai voi i titui in amangli des cartelis di dâts che si sieravin une daûr chê altre e che i rivocavin alc di stramp e intrigôs sul ûs des fiestis par slargjâ il domini de manipolazion tes societâts antighis, inte ete de Grande Omologazion. Nol capive ma no i interessave. Lui e Ric a jerin stâts cussì ben!
Intun marilamp, come se al fos saltât fûr di sot aghe par metisi al sut, Marc si cjatâ sentât su la poltronute de cjamare. Sul font de sô memorie, parsore de muse di Ric che al rideve, i tarlupavin siglis e iscrizions che al veve viodudis fra lis barachis de fieste, fatis in lenghis che nol cognosseve.
«Marc!»
So mari, su la puarte, lu steve clamant a cene.
Lant viers di jê lui i domandà:
«Mum, what does “FRIULANO” mean?»
di Gianfranco Pellegrini
Conte n. 67
Etichetis: Contis, Gianfranco Pellegrini, Gjenar fantasience, Gjenar sociâl, Onde Curte
lunedì 21 settembre 2009
Ninin
O sin in pocjis, aromai. Strachis passudis, disvuedadis, mortificadis. Ma no vinçudis, fintremai che si tignarìn strentis une cun chê altre, cjaminant cuintri aiar te montafin dal nestri dolôr. E ancjemò mancul disperadis: la sperance no le vin mai pierdude. A ‘nt vin simpri chel tichinin da pît dal cûr.
E je chê, che nus sburte a bacilâ par rivâ a savê, par cognossi la veretât, par metisi – alfin – la anime in pâs.
Cuant che o pensi a chel frut che no ai mai cognossût, mi imagjini i siei voi. No viôt altri che chei.
Voi che no viodaran mai musis sinceris ator di se, che no leiaran mai e mai altri la veretât. Al sarà par vie che no pues nancje insumiâmi une vite cence veretât, al sarà parcè che a son plui di trente agns che o scombat, che o berli, che o prei e che o implori.
E pensant ai voi di chel frut che no ai mai podût niçâ e che a forescj ur à dit mame, papà, none, nono, mi sovegnin lis peraulis dolcis di mê ave, che te sô lenghe cjalde di un paîs lontan mi cjantave “nane, nane tu ninin”. Mi torne sù la dolcece di chê man tai miei cjavei, la musiche di chês peraulis fofis e profumadis che mi passavin il tesaur de lenghe che si jerin puartâts tal cûr.
Ve ca, o soi rivade. Plaza de Mayo si slargje come simpri pegre e supierbeose denant di nô. Come ogni joibe di agns incà, o met sù il façolet blanc cul non di Patricia, mê brut, desaparecida tal Setembar dal 1977, pronte par parturî il so frut.Tal puest dal non dal piçul, che no sai e forsi mai o savarai, o ai scrit “Ninin”.
di L'Antescûr
Conte n. 66
Etichetis: Contis, Gjenar sociâl, L'Antescûr, Onde Curte
lunedì 14 settembre 2009
Il sest sens de mê vite
Tal gno dêt un toc di mari, ta palme un di pari. I soi un tapêt fat sù di mari - trame e pari - armidure e la mê cusine e je il simbul di une vite ingrumade e complicade, fate di robis in bilic su altris e su lôr stessis. A volaressin ancjemò scansiis, ma puest no ‘nd è. Il termometri, picjât in bande da puarte, incjastrât intune pavee di compensât, al segne cinc grâts. E je la muart dal mercuri, se chimichementri pussibile, o forsit achì i elements a no àn reson di jessi, a son materie visibil cence proprietâts.
La cusine, la mê cusine, e je la miôr stanzie di dute la cjase. Une farie dulà che a si cjatin insiemit robis, aliments e sogjets. Fin a sîs mês fa, chi dentri a jerin ancje i cuarps dai miei, intassâts come me, in spiete dal gustâ o da cene. In file indiane come un domino, si mangjave tal strent ma no dut al jere mâl. La scomoditât e je dome une postile a zornade, a pues no sei fondamentâl.
Al è stât li, tra un prin e un secont, mangjuçant un toc di formadi invecjât tas trapis, che o ai capît di sei, in sostance, un tapêt. E che i miei a fossin, dopo dut, i artigjans che lu faserin. Un tapêt, no come metafore da mê sporcje muse pelose, ma come definizion brincade da mê cjar nervose. Un miedi, pôc prime di dâmi une pache su la spale, rassegnât a dâmi une diagnosi tumorâl, a mal veve dite che i vevi une fibre strambe, plui vegjetâl che animâl.
Sarà dute la verdure che i mangji, i vevi rispuindût. E lui, professionalmentri, al veve ridût cul stetoscopi denant da bocje.
Cuant che, sîs mês fa, i miei a lassarin cjase mê par traslocâ intun locul zimul, o jeri restât bessôl, cul termometri rot, a cjalâ lis scovacis ingrumâsi sot al lavel e il fornel tornâ indaûr a flame par açarin. Vignût il moment di cambiâ vite e diete, par vie di chê diagnosi no masse biele, i vevi decidût che forsit il gno puest nol jere plui in chê cjase, tra chei mûrs. I vevi pensât, justementri dopo dut, che il miôr cjantonut dulà passâ il rest da mê vite al sarès stât chel di une piçule buteghe di tapêts, che e stave trê puartis plui injù. Un negozi cidin, ma sot i voi di ducj, viert trei dîs par setemane. La vecje çore egjiziane no si sarès nancje nacuarte. In chel negozi, tra un tapetut par cjamare e un par curidôr o jeri restât une setemane. Il timp di vignî comprât di une famee armene, che a mi varès puartât in patrie, scuindût jenfri cjamesis e bregons dal vecjo nono. Po dopo, di cheste vite, no mi visi nuie altri.
di Renzo Brollo
Conte n. 65
Etichetis: Contis, Gjenar sureâl, Onde Curte, Renzo Brollo
mercoledì 9 settembre 2009
Dî par dî
Matine di Istât e un om indevant cui agns al va fûr clopant intal piçul curtîl daûr di cjase – un sbit di jerbe jenfri doi murets di piere, bas, a pôcs metris un di front di chel altri. Insom, une tieze che e profume di glicine floride, un flipper scloteât, une Gilera Saturno rosse inrusinide, cualchi imprest pal zardin, un baûl…
L’om, che al patìs dispès di inzirlis, subit si sente sul muret bande soreli a mont. Al impie la usance di un spagnolet, rumiant su lis stagjons balarinis e al sofle fûr nulutis grîs - celestinis restadis a vongolâ parsore la jerbe, che e messede la tiere in grumbulis a man drete e çampe di dulà che al è sentât – intal daspomisdì, simpri se al è soreli, al larà a sentâsi di chê altre bande, a grispâsi la muse.
Un patafâ lis mans par parâ vie la stufe barbose dal cjant di une tortorele, al da un tîr fin insom e al bandone insiemit cul vongolâ dal fum un lament cence vôs dentri tal cidinôr.
E al prove ancjemò a ricalcâ la sô vite, lant daûr dai scribiçots di une imagjine che al à tal cjâf e che no i dîs nuie: un berdei di trats che si slargje fûr misure in maniere indecifrabile, che in cualchi bande al incrose liniis spacadis, une su chê altre une vore di voltis, come maglis di moscjats neris smaltecâts parsore di un sfuei di cjarte. Lui al vîf di insumiâsi mâl jù pe gnot, di visions che no àn memoriis siguris, che lui al proiete su une cjarte di stelis li che al vagole cirint di cjatâ dulà che al nas il timp, jenfri costelazions cence non, intal scûr dal cjâf. Un bruntulament, su adalt, e al tire vie la voglade opache dai pinsîrs. Un temporâl di cjalt e al comence a sglavinâ. Lui al reste fer, a cjalâ fis une furmie che si rimpine jenfri i fros di jerbe su la gjambute di une margarite e une altre, pôc lontan, che e mene lis gjambis intune poce di pantan.
Bagnât cence emozions, l’om indevant cui agns al jentre in cjase, disgotant sgrisui e inzirlis. Al tache inmò a imbroiâsi par capî ce sens che e à vût la sô esistence e al sofle fûr il fum di un altri spagnolet viers il vaiût par une femine, forsit olmade intun baûl, muarte patoche.
Intant, tornât fûr il soreli, che al poche jessint sot misdì, la furmie e dismonte de margarite, cence fâ câs al estri casuâl de vite; chê altre, invezit, e reste impresonade de banalitât de muart intal pantaniç aromai secjât di une buse.
di Frank Spada
Conte n. 64
Etichetis: Contis, Frank Spada, Gjenar romantic, Onde Curte
lunedì 7 settembre 2009
Pinsîrs di un Sant
E vuê e je rivade la grande setemane! Vie di chel armaron! Eh sì, parcè che mi tirin simpri fûr un pôc prime che e tachi la mê fieste (a varan ben di lustrâmi un tichinin) e pai 5 di Avost al è dut pront.
A Messe grande mi sostenti a cjalâ i turiscj e i emigrants che ai torne ogni an (un tic come me) ma cui che o vuei tornâ a viodi a son i miei paisans (che aromai o sei deventât un di lôr, ancje se o ai fat fadie a imparâ il lôr lengaç… che jo o soi forest, par dîle dute, inglês).
Cetante robe che o ai viodût mudâ dilunc chescj agns, parfin lis musis no son plui chês tai bancs. Ma mi vegnin pardabon i sgrisui cuant che tal mieç da int o viôt une musate gnove che mi rît e mi mostre cul dêt e il canaiut al vûl savê cui chi o sei e parcè che o ai la gabane invezit che i blue jeans…
Chi mi sint a cjase e gjolt a viodi lis lûs e lis rosis ator ator di me (cjale po, chest an sclopons no spadis, ma mi plasin istès) e la int a sa che o sei achì par lôr e che ancje chest an al restarà bon timp, dopo Gjespui, che mi àn di puartâ a fâ un zirut pal paîs che o scuen controlâ se ‘nd è cambiât alc, se il panorame al è simpri chel o se il bosc al è vignût plui in jù. E dopo scuen scoltâ benon i componons, nasâ il bon odôr dai cjalsons, sintî la arie svintulâmi i cjavei luncs e smirâ cjamps e prâts (ur darai une man par che a vegnin cartufulis e fasûi chest an).
Ve achì che a son chei che mi àn di puartâ fûr. E ce biei, ducj vistîts in gringule cuntune biele fasse blu. Vino di lâ? Anìn alore! Però… mi samee che al mancji cualchidun. Ce strani… chest an nol è chel omenut che mi puartave simpri… Ma ce impuarte o soi sigûr che cul spirit al è achì ancje lui e so fi al à za cjapât il so puest.
…e vie! Su pas stradis flodradis di bandierinis, cu la int che si ingrume su pes spaltadis e i forescj che mi fasin fotos. Ma ce che mi fâs plui plasê al è sintî che a 'nd è ancjemò int che a à fede in me e che mi pree e, ancje se cul passâ dal timp, la pussission si è stretade e scurtade l'impuartant al è che e sedi fate e fin cuant che al sarà cualchidun che mi cjaparà sù pe schene o soi sigûr che il mont nol larà indisot.
di Sara Maieron
Conte n. 63
Etichetis: Contis, Gjenar romantic, Sara Maieron
mercoledì 29 luglio 2009
Se Diu al vûl
Ce vite misare e impestade: dolôr e muart simpri a lenziti e a cimiâti. Come chest mâr rabin che al svuacare cuintri i flancs de barcje, e al sbrume tant che un cjaval mat. Ma intant ti clame e ti nice.
O ai dibot plui fradis che agns, e ducj a barufin ogni dì cu la vite par rivâ da pît de zornade. O vevi ancje un om. Un che mi è jentrât tal jet che o jeri dome une frutine e che mi à cjapade cun fuarce e dispresit. Un che mi à pacade milante voltis fin a fâmi sanganâ, e che mi à passât malatiis marçosis e infamis. Chel vecjo sporc e soç che mi à fat fâ cuintri voie cinc fîs in cinc agns. Trê a son cressûts, i ultins doi mi son lâts picinins. Mê mari e dîs che aromai o jeri masse strache e lancurose, e che il gno lat nol veve sostance. Cuant che al è muart il vecjat, mi à tocjât ancje puartâ corot par no ufindi la int. O ai fat fente di vaîlu par contentâju, ma dentri o cjantavi.
Po ben, cumò chê vite e je sierade, finide. Inshallah, se Diu al vûl, dut di culì indenant al larà in miei.
La mê libertât, il pan pe mê famee, al coste cinc mil dolars. Jo no ju vevi, par paiâmi chest sium. No savevi nancje contâ fin a cinc mil. Ma o soi stade fortunade: un dal paîs che a son agns che al è fûr, al à metût par me i bêçs dal viaç. Mi à dite che jai tornarai ben planchin, cence premure, lavorant par lui. Al dîs che mi à cjatât un lavôr biel e che al rint un grum. Al dîs che li che o voi, la int e à bisugne di nô: a 'nd è lavôr par dutis chês che come me a scjampin de miserie.
La mê libertât, il pan pe mê famee, al coste cinc mil dolars. Jo no ju vevi, par paiâmi chest sium. No savevi nancje contâ fin a cinc mil. Ma o soi stade fortunade: un dal paîs che a son agns che al è fûr, al à metût par me i bêçs dal viaç. Mi à dite che jai tornarai ben planchin, cence premure, lavorant par lui. Al dîs che mi à cjatât un lavôr biel e che al rint un grum. Al dîs che li che o voi, la int e à bisugne di nô: a 'nd è lavôr par dutis chês che come me a scjampin de miserie.
Jo no sarai come chês altris che a son za ladis. Jo no deventarai supierbeose a pene che o varai fate furtune. Nissune di chês rivadis tal forest e à mai gust di scrivi, nissune e conte mai nuie di se, de sô gnove vite... Mê cusine - la uniche volte che e à scrit - e à dite di no vignî, che la Italie no je come che a disin... Àno vadì pôre che ur robìni il lavôr? Ma no disino che a 'ndi è par ducj, fin sore il cjâf?
No vûl sei triste, no vûl vê triscj pinsîrs. No vuê, no cumò che il gno sium mi pâr za di rasintâlu cu la ponte dai dêts. Denant di nô si viodin za lis lûs de cueste: il cûr mi bat a mil.
No vûl sei triste, no vûl vê triscj pinsîrs. No vuê, no cumò che il gno sium mi pâr za di rasintâlu cu la ponte dai dêts. Denant di nô si viodin za lis lûs de cueste: il cûr mi bat a mil.
O pensi ai miei frutins, a mê mari, ai miei fradis. Ur scrivarai subite, che no stedin in pinsîr... Cui prins bêçs ur mandarai ancje cualchi regalut, che si visin di me e che mi spietin, che o tornarai siore e contente, e dopo no ju lassarai plui.
O cjali l'orizont che si sclarìs, e o benedîs il Cîl che - salacor - in fin mi contentarà ancje me.
di L'Antescûr
Conte n. 62
Etichetis: Contis, Gjenar romantic, Gjenar sociâl, L'Antescûr, Onde Curte
mercoledì 22 luglio 2009
La Sunte pescjadore
E fumave come un camin e il siò mût di fâ al jere une vore sbrigatîf.
Sunte e jere une femine che cu le sô barcjute e lave a pescjâ sul flum Stele. Forsi il mistîr a lu veve imparât dal siò om, ma di lui jo no mi visi di velu cognossût.
E veve une cjasute di dôs stanzis, une sot e chê altre parsore, cuasi tacade a le rive dal flum.
Sul mûr, in cusine, e tignive un ingrandiment di une fotografie di zovine e a diseve di cjalâle ben, che jê e jere stade une biele fantate.
Jo crôt di visâmi che a la vevin ancje fate "miss" ta cualchi fieste di bal.
A mi mi voleve ben e cuant che e jere la stagjon da lis trisculis e vignive a cjolimi a cjase par puartâmi a cjapâlis sù tal siò ort. Al jere un ort in flôr, ta che tiere juste in rive al flum.
Une volte soi lade cun je a fâ un zirut in barcje e mi visi la biele sensazion di vê tocjade la aghe cu la manute, mentri che la barcje e filave sul flum.
Sunte, une volte, e veve sentenziât "voaltris sês dome bogns di lavorâ, durmî e cagâ". Ê jere une critiche al fat che ta la mê famee a no si voleve pierdi timp a straviâsi.
Jo crôt che Sunte, cuant che tal curtîl de ostarie dongje cjase sô a metevin il taulaç, e vedi podût mostrâ che, ancje se vecje, e jere ancjemò une brave balarine.
Sunte e jere une femine che cu le sô barcjute e lave a pescjâ sul flum Stele. Forsi il mistîr a lu veve imparât dal siò om, ma di lui jo no mi visi di velu cognossût.
E veve une cjasute di dôs stanzis, une sot e chê altre parsore, cuasi tacade a le rive dal flum.
Sul mûr, in cusine, e tignive un ingrandiment di une fotografie di zovine e a diseve di cjalâle ben, che jê e jere stade une biele fantate.
Jo crôt di visâmi che a la vevin ancje fate "miss" ta cualchi fieste di bal.
A mi mi voleve ben e cuant che e jere la stagjon da lis trisculis e vignive a cjolimi a cjase par puartâmi a cjapâlis sù tal siò ort. Al jere un ort in flôr, ta che tiere juste in rive al flum.
Une volte soi lade cun je a fâ un zirut in barcje e mi visi la biele sensazion di vê tocjade la aghe cu la manute, mentri che la barcje e filave sul flum.
Sunte, une volte, e veve sentenziât "voaltris sês dome bogns di lavorâ, durmî e cagâ". Ê jere une critiche al fat che ta la mê famee a no si voleve pierdi timp a straviâsi.
Jo crôt che Sunte, cuant che tal curtîl de ostarie dongje cjase sô a metevin il taulaç, e vedi podût mostrâ che, ancje se vecje, e jere ancjemò une brave balarine.
di Done Bete
Conte n. 61
Conte n. 61
Etichetis: Contis, DoneBete, Gjenar romantic
mercoledì 15 luglio 2009
Il poliziot
Mi fâs lassâ di Pauli fûr dal residence. No ai voie di slicugniçs.
Usgnot al larà in blanc. Mi inventi une scuse, che o ai mâl di panze. Chest mês mi sa che il cicli al vignarà lungjut. O passi denant de puartinerie e la siore di guardie e cjale la television. Nancje jentrade, pene gjavadis lis scarpis, tiradis une bande il bagn e une bande l’armaron, al sune il telefon. Chel numar plui che Paoli no lu sa, par regule, nissun.
«Pront, Vale?»
«Si, cui isal?»
«O soi jo, Michêl.»
«Ce?! Michêl?! Ce rasse di sorprese, no si sino pene viodûts?»
«Cemût stâstu?»
«Benon, e dut câs o stoi compagn di un’ore fa. Pitost cemût âstu vût chest numar?»
«…»
«Mi clamistu par lavôr, par vie dal vecjut di prin?»
«…»
«Dai Michêl, tu lu sâs benissin che lu ai netât jo, ce vustu…»
«Sêstu bessole?»
«…»
«Se tu vessis un tic di atenzion par me o podarès jessi li in dîs minûts. Ce distu?»
«Scuse…?!»
«Mi plasarès vignî li di te.»
«O soi a stâ intun puest che dopo miezegnot nol po jentrâ nissun om. E il discôrs a si fâs complicât, no pues capî mâl, e no puès garantî nuie, ce volaressistu?»
«O ai une golute di cuant che ti ai viodude usgnot che o ai scugnût fâ cheste figure di mierde e clamâti.»
«Beh o ai preseât prin che tu âs lassât cori, e po chei cuatri francs a mi coventin.»
«Dusinte e cincuante, ma no impuarte. L’impuartant al è che no rivi a gjavâti dal gno cjâf.»
«Ah, beh! E cemût mi âstu iniment?»
«…»
«Michêl, cemût mi pensistu? Come une larie?»
«Aio di dital?»
«Michêl, o samein doi fruts.»
«Prin o volevi percuisiti, ma nome a chel pinsîr, di tocjâti, o soi deventât dut ros e o ai sintût a partî un sglonfidun che o ai vût pôre che dute la sale dal ristorant mi cjalàs il pac tai bregons e al viodès che cjalanti mi jeri ingropât.»
«Beh, jo no mi soi inacuarte di nuie e dut câs no mi sarès displasût vioditi in dificoltât, une volte tant.»
«…»
«Michêl, sêstu li ancjemò?»
«Si.»
«…»
«Jo, Vale, o ti ai tal cjâf, di chel moment, nome che di tocjâti la piel e de ecitazion mi insgrisuli dut e o piert i sintiments.»
«Ancje jo cumò o mi viôt in chê sene, mi viôt che mi va il sanc su des cuessis fin tal cuel e su tal cjâf.»
«…»
«E se ti domandi di metiti une man alì e di pensâ che o soi jo?»
«…»
«E pensâ che cu la man là, o voi ju sot dal astic des mudandutis…»
«Michêl, ce dal caz dîstu!»
«Scuse, Vale, scusimi. Click.»
di Stefano Gasti
Conte n. 60
Etichetis: Contis, Gjenar romantic, Gjenar sociâl, Stefano Gasti
Iscriviti a: Coments al post (Atom)


text:
venerdì 31 gennaio 2014
Il mâr e la fumate
A son paîs, sparniçâts pal Apenin, propit là che no tu savaressis dî se e je za Toscane o inmò Umbrie, che lis cjasis a somein tiradis sul flanc de mont a grampadis, di un zigant sflacjon, che subit daûr al pâr jessisi dismenteât di lôr.
Cualchi volte, d'Unvier, une fumate blancje e rive cence tucâ e si distire sot, dentri des valadis e dilunc i fossâi, invuluçant lis cjasis e i ulîfs. Dome i cjampanii e i morâi plui alts a metin fûr il bec, come isulis sforadis spierdudis intun mâr di bombâs.
Jo e Rico sin a stâ intun di chescj borcs, e il mâr no lu vin mai viodût. Par chest nus plâs la fumate.
O viodìn il lâc, lontan, cuant che l'aiar al pâr di veri, ma il mâr no. A disin che e covente la machine, o si no altri i bêçs pe coriere… Jo no podarai mai.
Rico no sai. Lui, forsit, un doman al varès podût.
Cuant che e rive la fumate si cjatìn simpri achì, parsore di chescj rudinats de cjase dulà che o jeri a stâ une volte. O fasìn fente di jessi suntun promontori, di jessi vuardians de lûs che e e vuide lis barcjis. Nus plâs zuiâ cussì.
Sot di nô, il prât al va jù planc, fin a lenzi il rivoc, fer e fumôs. Al è un rôl vieri, sclapât de saete, che al va e al ven: al è une sirene, intorteade dentri de sô cjante. Un tet, plui braurin di chei altris, al è une nâf braçolade des ondis. No viôt il nestri segnâl, inmagade de cjante al larà a finîle sdrumade, o incjastrade jenfri i ulîfs, salt esercit in rie sul fondâl, par protezi i siei abitants. Gneurs, riçs, cjavrûi, cenglârs… ju imagjinìn nadâ framieç di chescj vapôrs, smalitant cuant che i ven voie.
Vonde. Vin di lâ. Nus baste une cjalade e tachìn a cori, a sbreghebalon, jù pe rive, cjapin la corse. Cualchi volte un dai doi al cole, si torne a jevâ sù. Sino o no i vuardians? Vin di rivâ subite sul ôr de aghe, sbusâ lis ondis cu la velocitât dai nestris cuarps.
Straviersìn l'asfalt di buride, il sunôr dai pas di Rico al devente un çavatâ, po dopo al torne un cisâ di jerbe alte e inzalide. Al è un foran, a man drete, ma no sin dispatussâts, a cognossìn i crets subissâts, a voltìn di chê altre bande, passant di flanc ae sirene: e su la sô muse nus pâr di olmâ une bocje di fastidi.
O savìn ben che la fumate e je une bausie e si sfante, tal moment che tu scuvierzis i siei misteris. La sirene e torne rôl, il velîr cjase. Il cjampanili nus cjale, cridantnus pe pocje cussience. Ma nô no si inacuarzìn nancje e nin indenant a ridi come mats: inmagâts de nestre ilusion nus somee cuasi di sintî l'odôr dal sâl.
Al è simpri Rico che si ferme, denant dai ulîfs.
Si bute par tiere e al rodole, par fermâ la corse.
Mi fermi ancje jo, subit daûr, parcè che a lâ indenant di bessôl no cjapi gust.
A varessin fat cussì ancje vuê.
La fumate e jere plui fisse. La sirene e meteve fûr sì e no une ghigne di len, de barcje viodevin dome lis velis: cops crevâts e sporcs di mufe, che a vongolavin disperâts tal blanc.
Noaltris a corevin, un dongje chel altri; o ridevin, businavin.
Un, doi pas sul asfalt, un lusôr, une çocade di vuès sdrumâts. Lis strissis di gome nere si son slungjadis fintremai a lenzi il sanc.
Io e Rico si cjalìn, daûr di nô la cjase viere. Sot la fumate e… vie!
O passìn il prât, la strade, i ulîfs, une boschete di picecûi, o saltin di jerbe a clap, vogant tal nestri mâr, cence tirâ flât. No si fermìn plui, o passìn traviers il borc, lis cjasis, plui e plui voltis. In paîs, a disìn che di cuant che Rico al è muart, cu la fumate, al rive ancje l'odôr dal mâr.
di Raffaele Serafini
Contis dal Ostîr
Etichetis: Contis, Contis dal Ostîr, Gjenar fantastic, Gjenar romantic, Raffaele Serafini
mercoledì 29 gennaio 2014
Mister Crocs
Il rave-party dai microbis.
Al scuen sei cussì se a ogni cjanton si cjatin boçs di licuit igjienizant, e cartei cun fotos e dissens su cemût lavâsi lis mans... Sot, sore, tal mieç dai dêts... o nus cjapin par stupits, o achì nol è dut come che si pense!
Beh, dopo dîs di ospedâl o ai scuviert che la seconde ipotesi e je chê juste e, soredut, che a son cragnôs. E nol è un plurâl masculin gjeneric: i oms a àn cualchi fastidi cul lavandin!
Cuant che par un motîf o par chel altri il mont al comence e al finìs tal repart dal ospedâl, il timp si scuen pûr fâsal passâ... E alore fûr che e salti la mê inventive e vie cul esperiment, o miôr cuntune ricercje un pôc sociâl e un pôc sessuâl: la int si lavie lis mans prime di jessî dal bagn?
Prime dificoltât: studiâ il plan di atac pe osservazion. Nol è che o pues metimi cun tacuin e lapis, sentade su la basse dal barcon a catalogâ ducj chei che a van dentri e fûr... I prins dîs ju passi a studiâ il plan dal trafic e, come i tecnics dal comun, o buti jù il gno PLD: Plan Lavade Dincj.
Tra spacetin, fîl e colutori indi viôt une par colôr.
Prime anotazion: lis feminis mi stufin daurman. Masse precisis, dutis ubidientis cul lôr lavôr di fin sot de aghe che e cor cjalde al pont just. Furbis come bolps, jessint no tocjin nancje la mantie de puarte, parcè che lôr lu san... lis feminis lu san simpri!
I oms invezit, dute une sorprese.
Svolta nelle indagini: l'obietîf dal scandai al devente premiâ i trê oms plui origjinâi tal lôr rapuart cul lavandin. Mission spinghinose viodût che il 99% di chei dal repart si smentee di vê lis mans daspò di vê tirade le aghe! E veju ca i "magnifici tre" dal nosocomi furlan, chei che dal podi no ju bute jù nissun, nancje cul idrant.
Tierce posizion: Mister "puarte vierte", chel che "parcè aio di sierâle se o fâs dome la pipì?". Po al va fûr cence il pit-stop dal lavandin, nancje dîlu..
Seconde posizion: Mister "belli capelli", chel che al vierç il rubinet e al passe lis mans par un secont sot de aghe, e jo o pensi "beh, miôr di nuie"... Pecjât che al sei dome un truc par sistemâsi ben i riçots!
E par finî il vincidôr: Mister "crocs", chel che al vierç la aghe, al cjol lis salvietis di cjarte e mi fâs pensâ "e je fate, cumò si insavone e vie!". E invezit lui ce fasial? Lis bagne, lis met dentri tes çavatis, e vie lizêr come un çupet viers dal so jet.
Doman mi dimetin, usgnot mi lavi i dincj in cjamare.
di Eowin
Etichetis: Contis, Eowin, Gjenar ironic, Gjenar sociâl
giovedì 23 gennaio 2014
Contis Cence Cjâf - i Vincidôrs!
E ve chi, di bot e sclop, i risultâts dal concors "Contis Cence Cjâf" scjadût cul 31 di Dicembar e cun dai timps dut câs no tant luncs, ancje se lu sai che lis contis a jerin curtis.
Ma jessint che il vuestri Ostîr al veve voie che cheste prime edizion dal Concors cence cjâf al fos une robe serie, e je stade une sielte di une zurie plui che cualificade, che si je cjapade il timp che i coventave. No mi crodês? Ve chi, la zurie dal premi:
- CARLI PUP
- PAULI CANTARUT
- JAJO FURLANÂR
- FRANCO MARCHETTA
- L'ANTESCÛR
- GIANFRANCO PELLEGRINI
Us dîs subit. ma cualchidun al varà za cucât, che no son stâts dubis sui trê vincidôrs, ma al è saltât fûr un risultât une vore strani: un pari merit!
E alore a coventin dôs peraulis sui criteris di valutazion...
La zurie e à valutât tignint di voli, come che al jere just, il bant dal concors, che al jere un concors par contis, ven a stâi che a son stadîs valutadis miôr chês contis cence cjâf che a contavin pardabon une storie, pluitost che no. La zurie e à dât un vôt di 1 a 5 a lis contis rivadis.
A paritât di punteç, o ai calcolât il scart cuadratic medi (sì, lu sai, o soi mat) e in tes primis trê e je stade preferide la conte cul scart plui bas (al vul dî che in medie e je plasude di plui).
In câs di ulteriôr paritât e je stade preferide la conte di chel che al à mandât plui contis, jessint che al à fat plui fature. Chescj i criteris.
E alore no mi reste che fâi i miei compliments a RENZO BROLLO, che al è il vincidôr uficiâl de prime edizion des CONTIS CENCE CJÂF
Al secont puest, par vê mandât dôs contis, pluitost che une sole, XABI XOGRÂR DA PLÊF, e a sierâ la terne dai premiâts DREE VENIER.
Ma come che o vês capît, nol è masse impuartant cui che al vinç, ma cui che al partecipe, e jo no pues che dî graciis a ducj i contecurtârs che a àn partecipât e sparniçât chest concors.
E alore vonde cjacaris, ve chi la classifiche!
Etichetis: Carli Pup, Contis Cence Cjâf, Franco Marchetta, Gianfranco Pellegrini, Gnovis, Jaio Furlanâr, L'Antescûr, Ostîr, Pauli Cantarut
lunedì 20 gennaio 2014
Tal non di Diu
La tasse dai lens che prime che al tacàs il frêt si jevave biele alte, dibot fin là de prime rampe des scjalis dal puiûl, si jere sbassade cussì tant, che aromai di chel pôc che al jere restât si viodeve nome cualchi comul, vidicjies e çocs di agaç che di sigûr no jentravin tal spolert.
L'Unvier, in chel an, al jere stât lunc e frêt e cun di plui lis zornadis zà dopo lis primis ploiis di Avost a jerin stadis cussì fredis che bielza prin da le vendeme si piave il fûc.
I lens a jerin stâts brusâts ducj e palanchis no 'nd jere par ordenâ cualchi altri cuintâl là di Dolc, par impiâ il fûc fintremai che il soreli, di bessôl, al varès scjaldât i vues.
Etichetis: Contis, Gjenar romantic, Gjenar storic, Nello Malisano
venerdì 10 gennaio 2014
Las profeziis a cjadalan
Puar gno nono (pâs a la bonanime sot crôs e puartons spalancâts in Paradis), al jere un om che al tignive un grum adun lis tradizions gleseastichis e ancje paganis dal nestri Friûl, curant di plui chês sul finî e scomençâ dal an; Sante Lussie, lis fogulis dai madins,il çoc nadalin cu la sio cinise, lis dodis gnots magjichis e vie indenant, che sepi jo al veve simpri une daûr chê altre. Chê che plui i tignive al jere il slanç da scarpe dal poiûl al curtîf, scarpe par mût di dî; ta chê volte lis scarpis di non e di fat lis veve sol il miedi comunâl, gno nono al puartave i scarpons ch'al veve fat la vuere e ca lu vevin compagnât fin sot la crôs. Ma no stin slungjâsi in lu anis e al-in al (duncje perciòfato) da conte.Il prin dal an, cuant che il gjal al visave de prime lûs, al saltave fûr dal jet in mudantons di lane gover-native e cjamesot pareli, scarpon in man al lave sul poiûl e di alì al vose-nave come un mat profeziis a benefici gjenerâl pa la int di dut il curtîf, po al butave jù il scarpon fasint leture sul andament dal an secont il mût che al colave.
Etichetis: Contis, Gjenar ironic, Luciano Marinig
martedì 7 gennaio 2014
Le à invidade a cene
Chel altri le à invidade fûr a fâ une serade di siore, di chês al lusôr di cjandele, téte a téte, cemût che si dîs, e jê e je tornade tardut e lui al vûl savê:
«In dulà ti aiâl puartade, mò: sintìn!»
«Ma... i sin lâts a mangiâ il pes intun puest che al saveve lui»
«Se se, s'al era par chel i savevi puescj, io…»,al rispuint cimiant.
«Po tâs po, boie! Sin lâts sù pa une strade scurute là» - lui al tache a sviolina ciantuzant Vieni ci e una strada nel bosco...- «Po il bosc al è subit finît e li une biele cjasone dute iluminade cu le insegne: “Al cacciatore”, mi pâr»
Etichetis: Bepi Gjaline, Contis, Gjenar ironic
martedì 31 dicembre 2013
Contis Cence Cjâf - il concors
Un Concors par Contis Curtissimis
CE ROBE ISE?
Contis Cence Cjâf al è un concors par contis curtissimis in lenghe furlane - la version furlane dal aromai innomenât fun cool! - inmaneât de osterie leterarie Contecurte. Si àn di scrivi Contis curtis, ma curtis, ma cussì curtis, che non àn di rivâ adore a lâ a cjâf, ven a stâi che si à di contâ une storie che e sta dute intune frase, cence ponts tal mieç.
DULÀ SI CJATIAL IL CONCORS?
Su Contecurte ve, la ostarie leterarie virtuâl, ven a stâi chest blog che tu stâs leint, su cheste direzion dal web, che tu tornis a cjatâ cirint Contecurte su Google. Achì a son lis regulis, si pues lei lis contis che a son za rivadis e centenârs di altris za publicadis dai contecurtârs.
CEMÛT SI PARTECIPIE?
Al baste mandâ lis Contis Cence Cjâf ae nestre direzion di pueste eletroniche, contecurte@gmail.com, miôr se intun document di test. Al pensarà l’Ostîr a ricevi lis contis e publicalis sul blog cun sot il vuestri non.
CUANT AL SCJADIE?
Cul ultim dal an, o miôr, inte gnot dai 31 di Dicembar 2013.
TROPIS CONTIS PUEDIO MANDÂ?
Trê! No di plui, sì di mancul. Anzit, pene che o vês finît di lei cheste rie, in pratiche o vîs pene partecipât al concors cun zero contis, nuie mâl, nomo?
PUEDINO PARTECIPÀ DUCJ?
Sì ve po! Al baste che a savedin doprâ l’ordenadôr avonde par scrivi e inviâ lis Contis Cence Cjâf che a son stâts bogns di scrivi. Nol covente altri.
E SE O SAI IL FURLAN MA NO SAI SCRIVILU?
Nissun probleme! Si lu scrîf come che al ven e dopo, insieme cul ostîr, si comede gramatiche e grafie, che la Conte e vegni fûr sì cence cjâf, ma scrite juste. E di chê strade magari si impare alc.
MA AIO DI SCUGNÎ SCRIVI FRASIS CURTIS?
Ma... insome... Lungjis, curtis al va ben compagn. Se un tant bulo di savê scrivi une frase di une pagjine cence doprâ ponts – fers, esclamatîfs o di domande che a sedin – brâf lui, e la conte e va benissim.
MA SI VINCIAL ALC?La sodisfazion di jessi metûts sot il judizi di une zurie e di vinci la prime edizion dal concors. No isal vonde? No? E alore si vincin ancje libris! Par savent cuâi al baste che cjalais chi sot!
MA CHEST CONCORS AL È UNE FIGADE, PODIO DÂUS UNE MAN?
Sigûr! Dîlu a ducj chei che tu cognossis, sparnice, mande ator chest link vie mail, condivît sul muselibri e devente nestri amì, e soredut... partecipe!
PRIN RIVÂT
PREMISChest al è un concors puar, ma che instes al cîr di dâ une sodisfazion e stiçâ a partecipâ e vinci. I premis che a son chi sot a son saltâts fûr in gracie dal BANCO LIB(E)RO e di ONDE FURLANE. Al è clâr che se cualchidun che al vôl deventâ sponsor... o slungjin i premis.
PRIN RIVÂT
- Racconti, di Caterina Percoto, Vallecchi editore, 1972, 614pp.,
- La sabbia non ricorda, Giorgio Scerbanenco, La biblioteca del Messaggero Veneto, Friuli d'autore n. 14
- Altri modi, Gian Paolo Gri, La biblioteca del Messaggero Veneto, Friuli d'autore n. 18
- La crudel zobia grassa, Furio Bianco, La biblioteca del Messaggero Veneto, Friuli d'autore n. 17
- Un Friûl Difarent - i 90MHZ di Onde Furlane, Max Mauro, i quaderni del Menocchio, pp 118
- Riviei di ingjustri, lis contis a fumuts dal Premi Friûl 2010
SEONT RIVÂT
- Novelle, di Caterina Percoto, La biblioteca del Messaggero Veneto, Friuli d'autore n. 8.,
- Appuntamento a Trieste, Giorgio Scerbanenco, La biblioteca del Messaggero Veneto, Friuli d'autore n. 20
- Un Friûl Difarent - i 90MHZ di Onde Furlane, Max Mauro, i quaderni del Menocchio, pp 118
- Riviei di ingjustri, lis contis a fumuts dal Premi Friûl 2010
TIERÇ RIVÂT
- La casa a Nord-Est, di Sergio Maldini, La biblioteca del Messaggero Veneto, Friuli d'autore n.1
- Un Friûl Difarent - i 90MHZ di Onde Furlane, Max Mauro, i quaderni del Menocchio, pp 118
- Riviei di ingjustri, lis contis a fumuts dal Premi Friûl 2010
- Perpensa, antologia di poesie in italiano e dialetto e di racconti brevi, 2009, Premio Vigonza
Etichetis: Contecurte, Contis, Contis Cence Cjâf, Ostîr
Contis Cence Cjâf - Lis Contis
01 - La Vite
Inçopedât tai siei voi, braçolansi tal so pet, tal so cûr come la elare sul mûr, al cirive la vite.
di Nello Malisano
02 - La bondance e la miserie
Cjoli là che al è e meti là che nol è. Le panarie dal paron si jere svuedade e ator ator de taule la polente e jemplave ancje i plats dai canais.
di Nello Malisano
03 - Il partigjan
.... masse tart.. e po tu sês un comunist. Tam, tam la cjamese penze di sanc… mostrave chei voi cence vite.
di Nello Malisano
04 - D'Unvier
El aiar al glace e al ingrope pinsîrs e peraulis fers te bocje che a no ûl spalancâsi par pôre dal frêt.
di Silva Ganzitti
05 - El vuarp
Le veve cirude dute le vite cence cjatâle e cumò le veve denant dai voi e nol rivave a crodi a tante furtune.
di Silva Ganzitti
06 - Brancot
Mi maravei di tantis monts e dal mâr lontan e no mi sint bessôl devant di chest splendôr
di Damiano Toffoletto
07 - Mai avonde!
I ai mateât cussì tant ch'a si è sacraboltât l'imprest.
di Damiano Toffoletto
08 - None
Mi visi di mê nône ch'a mangjave mignestre cjoche ma no beveve nancje un tai di vin.
di Damiano Toffoletto
09 - Nêf
Un lusôr te gnot si vissine, daspò al cambìe e al devente ricam blanc, cence busis, fis e lizêr come plume.
di Silva Ganzitti
10 - La Dumble sul Lât
Za prime che al si fos distudât chel Soreli che i Gjôs a àn vût impiât di fûc e di dolôrs, i aiars a vevin dispoiât de cinise lis ruvinis di Tenochtitlan, la Dumble-sul-Lât; ma lis mês agrimis maris no si fermin cuant che o intivi sot dai dêts, tune sachete di piel, i rincjins verts de pueme dai miei dîs contents.
di Xabi Xogrâr da Plêf
11 - Gnots di maraveis
Tes gnots d'Unvier i voi dai nevôts a lusoravin come lis boris dai lens cuant che la none e contave liendis di principessis e cjastelans.
di Galliano Remo de Agostini
12 - Agns Trente
A Ajrons di Percût e nas Alda, une frute muarte, no jessint batiade, al ven il mes comunâl, le met intune scjate e le fâs soterâ fûr dal cimiteri.
di Renata Visintini Lambertini
13 - A Luciana (1)
E la muart tal fûr di ore e à metût il sio presint, tu bessole al scûr da tiere jo in chê vie a scûr vaint.
di Luciano Marinig
14 - A Luciana (2)
Sot chê crôs dal cîl volude o poi une rose umidide, no son gotis di rosade, dai miei voi ae bagnade.
di Luciano Marinig
15 - A luciana (3)
Se il gno sanc al bastàs par dâti su di me il tio respîr, spinarès dutis lis venis pûr tornâti al gno cûr.
di Luciano Marinig
16 - Epopee in cuatri riis
E Diu, dopo vê passât la setime zornade a polsâ, vint plasmât il plasmabil, al restà a cjalâ lis primis formis di vite cressi, deventâ organisims, saltâ fûr dal mâr, madressi in dinosaurs, retii, ucei, mamifars, specializâsi in oms e daspò al passà la ore a viodiju cressi in stature e in sgrimie, fintremai che a no rivarin a sdrumâsi un cun chel altri, lassantlu une altre volte di bessôl tant che, a chel pont, al cjapà la cjere e la scliçà, tornant a fracâle dentri ta nape, di dulà che a jere vignude.
di Renzo Brollo
17 - Emozions
La dissiplinade durece dal om tal no volê o no podê mostrâ i siei sintiments e socomp cuant che la sô muse e pant il don dal stupôr tal viodi l’ Arc di San Marc daspò di un temporâl.
di Galliano Remo de Agostini
18 - Americhe
Mandi, frut, i disè so pari cuant che al partì pe Americhe che, lontane, lontane, lu spietave par no fâlu tornâ mai plui.
di Oscar B. Montoya
19 -Il svol
Cumò che nestris rapuarts a son finîts, mi lassi colâ jù, zirant cence fin par rivâ cun dolcece a toi pîts, cheste Sierade.
di Noemi Salva
20 - Panic
Il nuie al fâs plui pôre che un scûr plen di mostris fin che si frache il prin boton, daspò si popole di peraulis tremolantis e spauridis.
di Noemi Salva21 - Libris
Dutis lis peraulis a svolin, mancul chês che a stan tai libris, fedêi compagns di ducj i moments.
di Mercedes Viscardis
22 - Ricuarts
Il timp al è un grant circul, nol à principi, ne fin, dut al torne, une e une altre volte, simpri cui ricuarts.
di Mercedes Viscardis
23 - Doi monts
Il mont microscopic al somee al mont de anime, ducj i doi a àn plui abitants che il barlumâ dai nestris voi.
di Ana D'Ambrogio
24 - Istants
Intun marilamp il gno pinsîr si voltolâ mostrantmi il finâl des mês sperancis.
di Ana D'Ambrogio
25 - Pierino
Mê mari mi à regalât un rassat par fâ al brût bon, lu ài clamât Pierino, ‘o sin diventas amigons, ma une dì che mê mari e je vignude a cjatâmi, tant c’o jeri a fâ le spese, lu à copât par fâmi al brût bon.
di Renata Visintini Lambertini
26 - Al gno cjanut
‘O soi stade operade al sen e al cjanut cul so amôr disinteressât, mi à salvât de depression.
di Renata Visintini Lambertini
27 - Imparâ
Chest an o ai imparât a fevelâ e a scrivi un pôc di furlan e a scoltâ bielis leturis cul gno professôr e cui miei compagns di classe, come che al fos un zûc cun Zorzut Chealsadut.
di Margarita Tondon
28 - Libar
L’odôr dal prât seât mi dismôf ricuarts, respîrs e libertât, o corevi par rivâi e cjarandis, intant che bugadis di aiar a remenavin l’acuilon, il spali al mi scjampà di man e libar lu viodei smalitâ tal cîl distant, si slontanave in cercje di altris suspiradis cunvignis.
di Galliano De Agostini29 - Marum
La Justine e diseve che cuant che so pari al tornà de Gjermanie, tal 1918, daspò de Grande Vuere, al jere un om diferent, al veve pierdude la ridade.
di Oscar B. Montoya
30 - ll gust di scrivi
Scrivint al è tant che meti la sedon intune cite di marilenghe, il savôr al dipent dal cogo che al à metût lis peraulis une par une, e lis à lassadi frizi tal lôr gras fintremai che e rive la voie di cerçâlis.
di Noemi Salva
31 - La cussience sporcje
Vuê Mariute e je premurose plui dal solit e Bepo nol sa che i à 'pene fat i cuars.
di Pauli Jacuss
32 - Cjalâsi
La imagjine dal spieli lu cjalave cui siei voi e no lu ricognosseve, spaurît, Zuan al de un pugn cuintri di lui, lis sclesis lu svuarbarin.
di Oscar B. Montoya
33 - Diana (ディアナ)
O destinai al doman di domandâti dal destin dal to non; ma, te dismentie, dome di me o disei, e mandi.
di Xabi Xogrâr da Plêf
34 - Paisut lontan
Daspò di tancj agns o rivai a chel lontan paisut che i miei paris mi vevin tant fevelât, o començai a cjaminâ, no cjatai nuie di chel che jo o vevi tal cjâf, dut al jere cambiât, dome la glesie di Sante Marie des Crencis, cu lis cjampanis moladis al vint e jere come le imagjinavi.
di Alicia Silvia Rivoldini
35 - In memorie
Di chei che a àn tabajât tant nol reste nuje, ma di chei che a àn scrit, ancje pôc, alc al reste.
di Pauli Jacuss
36 - Tacâ a scrivi
I ài ingrumât par sessantesîs agns, cumò i mi sbrochi.
di Pauli Jacuss
37 - La plene
S'obrinchichelramaçsoifûrdichestpantanbastartchemiscjafo...
di Dree Venier
38 - Mâc? 1
Jo no savevi se al fos un don regalât a chei che tant che me a fasevin i mâcs, o se mi sucedeve dome a mi che intal propit moment di un efiet o percepivi jenfri i voi di chei che o fasevi une magjie, un passaç dal che si podeve tocjâ la lôr anime, ma no jeri mai olsât a tentâlu fin che j ài cognossude.
di Eduardo Baschera
39 - Mâc? 2
Jo no vevi mai savût cemût che al fos stât il rivâ dret ae anime di nissun, po ben in chel moment o jeri ingjenui no dome dal fat che dut me stes si sintìs jemplât se no cjapât di jê, cun lis sôs storiis e percezions, cui siei sintiments e lis sôs pôris, i siei sens fintremai il so nulôr.
di Eduardo Baschera
40 - Mâc? 3
Jo no savevi che propit jê mi podedi inmagâ a mi che o soi un mâc, e cence nissun truc ipnotizâmi dome cui siei voi, stregolantmi par simpri; jo no savevi di vê cjatât propit une strie.
di Eduardo Baschera
Publicât di gelo stellato a lis 22:20:00 12 coments
Etichetis: Contis Cence Cjâf
venerdì 27 dicembre 2013
L'oracul
Sglinghinant, e jentre tal curtîl une biele gjatute blancje. E veve doi vôi celestins e un nastrut ros tor dal cuel, cuntun campanelut tacât. Si ferme tal mieç dal curtîl e e da dome une sgnaulade. Il gjat di cjase, che al durmive su la cjadree fûr da la puarte, al alce il cjâf e la viôt. La gjatute e je cussì ninine che al gjat i muf la passion e cuntun salt al va viers di jê. Chei altris gjats dal curtîl, par no sei di mancul, si fasin dongje ancje lôr. Ancje lis gjatis, che no vevin bisugne di concorence, cun mustic dûr e cuntun intindiments diferencj, si fasin sot. Rivade dongje dute la trupe, la gjatute blancje si zire e vie di corse fûr dal curtîl, cun dute la gjatarìe daûr. A cene cualchidun si necuarç che al mancje il gjat. Prime i fruts e po i grancj, usâts a vê il gjat a russâsi tes gjambis par vê une crodie di salam o une croste di formadi. Su l’imprin no fasin tant câs, ma il dì dopo al salte fûr che e son sparîts ancje i gjats di chês altris fameis dal curtîl. “Sarà la murie”, a pensin lis feminis. Ma no si cjate nissun cadavar atôr. Tal dopomisdì si ven a savê che a son sparîts i gjats ancje di chei altris curtîi, e plui tart ancjemò, di dute la borgade. Le int e je preocupade, plui che altri parcè che il gjat al covente. Cui tegnial lontanis lis surîs? Il borc al è dut sotsore, bisugne rivâ adun dal misteri, cussì si decît di lâ a sintî l’Oracul.
Siore Tarcisie e sta te palacine in place, dongje la glesie. Une volte i Siôrs e jerin parons di dut il paîs e li dentri e fasevin fiestonis, cuant che fûr i sotans a murivin di fan. Il Siôr al è muart tancj agns indaûr, di infart. A disin, parsore di une massarie zovine. Il fi, cjaviestri e viziât, tra putanis e casinò al à mangjât un capitâl, e par fortune che al è muart zovin intun incident, se no i varès mangjâde dute la robe. Cumò la palacine e sta colant a tocs, almancul par di fûr, e Siore Tarcisie e vîf cuntune massarie, che i fâs dut. Jê no jes mai e si fâs puartâ la spese a cjase. Dome il Plevan al va a cjatâle, une volte a la setemane, par dî messe te so capelute. Nol va mai vie cul tacuin vueit. La Siore no sopuarte la int dal paîs, come se fos colpe lôr se i timps e son cambiâts. Però jê e sa dut istès di ce che al sucêt e cuant che al covente, vent studiât, e sa dâ il consei just a chei che i van a domandâ. 'l’è di dîsi che no à mai falât une rispueste e par chest a la clamin l’Oracul.
Lis trê feminis plui in viste dal borc, e van a sunâ la campanele de palacine. Cuant che la massarie, cu la sô calme i vierç, i disin che a varessin di domandâ une robe impuartante ae Siore. Lis fâs jentrâ tal coridôr e po “Spietait a chi e no stait a tocjà nuie” e fâs jê. Intant che a spietin, lis feminis a son maraveadis a viodi dutis chês pituris e chei mobii e chei strafaniçs dapardut. No a àn mai viodût robis cetant bielis. La massarie lis fâs jentrâ intune grande stanzie, plene di pituris tai mûrs, mobilie di len lustri e divans e poltronis di dutis lis misuris. E son cence peraulis cuant che la Siore, alçant i voi dal gjornâl, ur dîs “E alore, ce volêso vê?”. La saludin e po i fasin presint la cuistion. No san spiegâsi il misteri.
“Benedete int” e fâs jê “No savêso che al è stât il circ, i dîs pasâts?”,
“Sì, ma… ce centrie… ” e fâs la plui coragjose des trê.
E alçant la vôs, par fâ capî miôr il concet, l’Oracul e dîs le sô “I àn dâts di mangjâ al leon!”.
di Pauli Jacuss
Etichetis: Contis, Gjenar romantic, Pauli Jacuss
Iscriviti a: Coments al post (Atom)


text:
Anticrist
Cuintricrist, leteralmentri "contrari" al Crist.
Inte Biblie cheste peraule e je stade doprade da un sôl scritôr, l'apuestul Zuan in dôs des letaris che puartin il so non. (1 Zuan 2:18,22 - 1Zuan 4:23 - 2 Zuan 7)
Chest tiermin a si riferìs a ducj chei che si metin cuintri al Crist e ai soi rapresentants.
Intal côrs de storie tancj a son stâts acusâts di jessi cuintricriscj, tra chescj o cjatin papis che a àn incolpât imperadôrs e imperadôrs che a àn incolpât parfin papis.
De Biblie o podin capî cui che al è cuintricrist, par esempli da chescj argoments:
- al è chel che al dâ cuintri al Crist (Mateu 24:9,11)
- al è chel che al sparnice impusturis religjosis (2 Timoteu 2:16-18)
- al è chel che al refude il Ream dal Idiu (Mateu 6:10)
- al è chel che si dimostre apuestul pustiç (2 Timoteu 4:3)


text:
Juventus Football Club
La Juventus Football Club, cognossude come Juventus e je une scuadre di balon de citât di Turin, che al dì di vuê e zuie tal Campionâ Talian di Serie A. Dal 1897, an de sô fondazion, la Juventus e à simpri zuiât tal campionât di massime serie, mancul la stagjon 2006 - 2007, cuant che la scuadre e fo retrocedude par vie di Moggiopoli.
La Juventus e je une des scuadris plui impuartantis dal mont, e te sô storie e à vinçût 58 trofeus uficiâi; 40 nazionâi, tra di lôr 31 scudets e 11 internazionâi, tra di lôr 2 Copis dai Campions.


text:
Essi musiciscj furlans e i vivi de musiche in Friûl al é come lâ tal cesso e tirâ le cjadene prime di scomençâ a fâle ma a si si adate.Jenfri le cjançon furlane e chê in talian, al é da un piès che le difarence a é stade fate ma mi domandi istès s'al esist ancjemó cualchi furlan dûr e pûr par podê dî, no sai, amancul une blestemute cuant che l'udinês al vinc stant al fat che par talian al a zà blestemât cuant che l'Udinês al veve pierdût.
Il fat al é che l'Udinês a Nedâl al ere il cuart in classifiche e, no sai, al si puedarès ancje dî un dio bono di ciscostanze, un gjude sporco di meravee, un purcite miserie di incredul, un sonoro và caghe o un diret tal barbuç al qui es in cieli indulà ch'al si sà a no ridin mai di plui di ce ch'a ridevin cuant ch'a erin in terrae:-)
Chest lunc preliminari dome par infilâmi dentri tal soccer song.
Ce îsal? Sa si lu domande a un Ultra e super tifôs lui al t'in cjante un toc subite. Al é un toc di musiche fat cun tune melodie popolâr ma cun lis pearulis fatis dai tifôs par cjantâ tal stadio. Un pôc come lis cjantis baronis par cjantâ in casin e adotadis pai students il dí de sborniea scuele. Il repertori al é une vôre impuartant e spès rinovât. Insome i soccer songs e saressin chei cjants tribâi ch'a usavin di fâ prime di lâ in vuere i indians dome che achi al é juste par vê un goal, o un gôl, o une rêt o ce sacrament ch'a si ûl, baste ch'al entri:-)
Il spirit furlan, ch'al é simpri stât tinzût d'ironie o di bon umôr al é stât ancje spès scjafoât e mâl gletût pal vissin di cjase gjelôs. Saresial alore pusibil di viodilu trasparî ancje tar chestis cjançons da stadio? O no crôt, parcé ch'a no durin mai plui di cualchi misure e lis peraulis a son fatis par cridâ e a nol si puès cridâ masse zenze vê bisugne di bagnâ il gargat, alore nue ironie e nue umorism. Le vuere aé une rôbe serie e svirgulâ alc a la Pizzul, al é juste il massim ch'al si puès fâ. Dut câs o ai cirût di tignî cont di chescj parametros par fâ il video clip achi dongje.
L'Udin al é pal moment il cuart in classifiche. Nue mâl. Fuarce Udin E auguris par ducj.


text:
Dagherotipie
La dagherotipie e je une tecniche fotografiche che e je stade inventade dal francês Louis Daguerre tal 1839. Lis fotografiis fatis in cheste maniere no son riprodusibilis, ven a stâi che a son singulis parcè che no si dopre nissune forme di negatîf o di stamp.
La lôr cualitât viers chei altris metodis de stesse epoche e jere superiôr e par chest e jere une tecniche che e a vût une grande difusion.
E vignive fate su une lastre di ram che parsore al vignive fissât arint cun un metodi eletrolitic e al vignive sensibilizât cun vapôrs di jodi.
La lûs de imagjine a veve di rifletisi su la lastre cussì preparade par un periodi di almancul dîs o cuindis minûts. Il disvilup al vignive fat cun vapôrs di mercuri e daspò si doprave une soluzion di iposolfit di sodium.
Par no che al si scurissi l'arint la imagjin e veve di jessi tignude sot veri e par chest si fasevin curnîs che di spes a jerin une vore lavoradis. Di fat la opare finâl che vignive tignude a cjase e jere une vie di mieç fra la opare di alt artesanât e la vere opare di art.
Par chestis carateristichis artistichis ancje al dì di vuê a son amadôrs atôr pal mont che a continuin a doprâ cheste tecniche.


text:
Fotografie
La peraule fotografie e ven doprade par intindi plui robis par chest si pues disi sedi che e je la tecniche par creà des imagjins cun la azion de lûs sedi che e je la art grafiche che e dopre lis tecnichis fotografichis.
La peraule e ven dal grec φwtoς, (photos ven a stâi lûs) e Ypaφeιv, (graphein ven a stâi grafie) par cui il significât etimologjic al sarès scriture de lûs.
La nassite de fotografie[cambie | modifiche il codiç]
La fotografie e je nassude tal XIX secul de evoluzion di diviersis siencis, in particulâr de otiche e de chimiche, e de convergjence di plui scuviertis sientifichis.
In prin e je stade inventade la cjamare scure che e à fât fâ un gran salt indenant a la comprension dai fenomenis otics, dopo di che a son stadis studiadis e inventadis des sostancis fotosensibilis ven a stâi che a reagjissin a la lûs.
Tal 1819 Niepce al à fate che che je considerade la prime fotografie doprant il clorûr d’arint. Par dut il secul si son provadis a doprâ varis sostancis par fâ lis fotografiis, i metodis fotografics de epoche a son stât la dagherotipie e la calotipie.
Dome viers la fin dal secul si inventaran lis primis peliculis. Vie vie che a son passâts i agns a si son viodudis des grandis inovazions tal cjamp de otiche cun la costruzion di obietîfs simpri plui bogns.
L'ultin grant cambiament tal cjamp fotografic al è stât la nassite de fotografie digjitâl.
La fotografie e la piture[cambie | modifiche il codiç]
La fotografie e à gambiât par simpri la art de piture par vie de sô capacitât di riprodusi la realtât. Tancj pitôrs no savevin plui ce fâ, diviers di lôr si son metûts a fâ i fotografs, altris a àn scomençât a studiâ e viodi la realtât in un gnûf mût.
Par chest in pôcs agns a son nassûts dai moviment artistics come l’impresionisim e dutis lis sôs evoluzions fin a rivâ a la art astrate e a la art moderne, che a àn puartât a viodi il mont in une maniere che mai si sarès rivàs a imagjinâ te etâts antighis.
Fra art e memorie[cambie | modifiche il codiç]
Se la piture e à vie vie bandonât il vêr un ram de fotografie si è davuelzût in mût di deventà jê stesse une art. Dongje chest la fotografie e je deventade ancje une des manieris di conservâ la memorie sedi che des personis semplicis, sedi che coletive. No par nie il mont di vuê al ven dite chel de civiltât de imagjine.


text:
In cheste categorie vegnin tirâ dongje sît cu contignûts in lenghe furlan che tratin argoments relativis ai Zûcs
La categorie a meti insiem cualsisei tips di zûcs: video zûcs, zûcs da taulis, zûcs di cjartis , zûcs di simulazion, zûcs di rûl e concors a pronostic.
La categorie a meti insiem cualsisei tips di zûcs: video zûcs, zûcs da taulis, zûcs di cjartis , zûcs di simulazion, zûcs di rûl e concors a pronostic.
Sites 1
C-evo Furlan
Su cheste pagjinute o podês discjamâ un computer game dut par furlan, forsit il prin. Il zûc si clame C-evo e al somee tant a civilization. Il zûc al è a gratis e al è stât voltât in tantis lenghis.
Other languages 62
Last update:June 25, 2010 at 9:33:37 UTC
Zûcs
Salût
Notiziis
Consultazion
Regjonal
Sience
Acuiscj Online
Societât
All Languages
Art
Afârs
Computer


text:
Azions
Lis azions puartadis indevant de rêt La Lavagne Plurilengâl
a son:
La Lavagne Plurilengâl
e propon e e promôf events sul plurilinguisim, la diviersitât linguistiche, lis minorancis linguistichis,
i dirits linguistics.
La Lavagne Plurilengâl
e ufrìs un program di formazion e assistence pai docents
su la metodologjie CLIL aplicade ae realizazion di modui CLIL in lenghe furlane.
La Lavagne Plurilengâl
e coordine la produzion e la publicazion di materiâi didatics
sul plurilinguisim, lis minorancis linguistichis, i dirits linguistics
e pal CLIL in lenghe furlane.
La Lavagne Plurilengâl
e ufrìs une serie di laboratoris didatics
cun esperts esternis che a puedin jessi doprâts dai docents dai istitûts
intant de lôr ativitât curicolâr.


text:
Ai 23 di Fevrâr si àn vudis diviersis cerimoniis ator pe Cecenie e pe Ingussezie par ricuardâ l’inovâl de depuartazion de popolazion di chestis dôs republichis in Siberie e in Asie centrâl. Cun di fat, a jerin propit i 23 di Fevrâr dal 1944, cuant che Stalin al ordenà di eliminâ la autonomie de regjon cecene – ingusse e di depuartâ lis popolazions che a vivevin alì. Dome intal 1957, cun Crusjov al podê, si tornà a chestis regjons la lôr autonomie e i membris des dôs comunitâts a poderin tornâ dal esili. Cierts storics a disin che, intant dai agns de depuartazion, la popolazion cecene si varès smiezade.
Font: RIA Novosti, 23/02/10


text:
Si
è tignude ai 30 di Novembar intal comun di Sant-Widel-Skovrid
/ Saint-Viaud la prime consultazion popolâr su la riunificazion de
Bretagne. La partecipazion e je stade dal 20%: un dât judicât
positîf dai organizadôrs viodude la novitât rapresentade de
iniziative e la sô dimension dal dut volontarie. Dai citadins che a
son lâts a votâ il 75% si è declarât a pro de union dal
dipartiment de Loire Atlantiche cul rest de Bretagne intune regjon
aministrative sole, e l’80% al à votât a pro de fusion dai
conseis dai dipartiments e de regjon intune uniche Assemblee de
Bretagne.
Font:
Agence
Bretagne Presse,
01/12/14


text:
Ai
19 di Mai la comunitât turche de Bulgarie e celebre la resistence
cuintri de assimilazion metude in at massime tra la fin dai agns ’80
e i prins ’90 dal secul stât. Chest an però si àn vudis tensions
avonde fuartis inte suaze de manifestazion di place in program par
chest inovâl inte citât a maiorance turche di Cebel / Džebel. La
iniziative e jere stade clamade dongje dal Moviment pai dirits e pes
libertâts, il partît di riferiment de comunitât turche de
Bulgarie, e sul imprin e jere stade proibide dal sindic de citât,
Lyutvi Mestan, che, dopo di jessi stât butât fûr sul finî dal
2015 di cheste organizazion, al à fondât il moviment politic Dost.
La proibizion e je stade po gjavade di une sentence dal tribunâl
regjonâl, ma e à puartât in place i membris di dutis e dôs lis
organizazions che si son scuintrâts, par fortune, dome a peraulis.
Dut câs la tension e reste alte viodût che i dirigjents dal
Moviment pai dirits e pes libertâts a van dilunc a acusâ Mestan e
il so grup politic di jessi la cuinte colone de Turchie in Bulgarie,
preocupantsi plui di sburtâ i interès dal stât dongje che no chei
de minorance turche de Bulgarie.
Font:
Balkan Insight,
20/05/16


text:
Vichipedie:Babel
Cheste pagjine e je doprade par spiegâ cemût mostrâ inte pagjinis dai utents lis propris cognossincis des lenghis.
Cemût funzionial?[modifiche il codiç]
Al è suficient zontâ inte tô pagjine utent il cussì clamât Babelbox in chest mût:
- Scomence cun {{Babel e met daûr la sbare orizontâl |
- Tu puedis ancje scrivi il numar di lenghis che tu fevelis, alore scrîf cussì:
-
- Esempli: {{Babel-3| par trê lenghis
- Par ogni lenghe, inserìs un dai codiçs ca sot (dulà che xx è il codiç ISO de lenghe), dividindtju cun la sbare orizontâl |:
- xx-1 par un nivel di base (capacitât di capî e rispuindi a semplicis domandis)
- xx-2 par un nivel mezan di cognossince
- xx-3 par un nivel avanzât o fluent (capacitât di corezi erôrs ortografics e gramaticâi)
- xx pe tô marilenghe o un nivel ecuivalent
-
- Esempli: fur|it|en-2|de-1| se tu sês di marilenghe furlane e taliane, tu âs un nivel mezan di inglês e di base di todesc
- Si finìs sierant lis parentisis grafis: }}
Codiçs des lenghis[modifiche il codiç]
- Inglês - en
- Todesc - de
- Spagnûl - es
- Furlan - fur
- Talian - it
- Francês - fr
- Cinês - zh
- Rùs - ru
- Sloven - sl
- Cravuat - hr
- Portughês - pt
- Catalan - ca
- Latin - la
- Romen - ro
- Cec - cs


text:
Vierte
La vierte (o ancje primevere) e je une des cuatri stagjons tal emisferi temperât.
Dal pont di viste astronomic, la vierte a scomence tal emisferi boreâl ai 21 di Març (ecuinozi de Vierte) e e finìs ai 21 di Zugn (solstizi di Istât); dal pont di viste meteorologjic, invezit, e scomence ai 1 di Març e finìs ai 30 di Mai (tal emisferi austrâl e cuvierç invezit i mês di Setembar, Otubar e Novembar) e je caraterizade da lis temperaduris che tornin a lâ sù daspò dal Unvier e da une rinassude de nature.
Ancje la primevere (come lis altris stagjons) al è un periodi simbolic ch'e à ispirât schiriis di artiscj (baste pensâ a La primevere di Antonio Vivaldi, la primevere di Sandro Botticelli e cussì indevant).


text:
Imprescj
- Grant Dizionari Bilengâl Talian-Furlan (Arlef)
- Grant Dizionari Bilengâl Talian-Furlan (Claap - cun login)
- Sinonims e Contraris
- La tastiere furlane pal ordenadôr
- La tastiere furlane pal telefonin
- Vichipedie
- Dizionari Biografic furlan
- Blecs: pillole di friulano
- Cemût scrivi une buine conte curte
Cemût si disial
A cure dal Ostîr di Contecurte
- Par Furlan: libellula, coccinella, mantide religiosa
- Par Furlan: primula, croco, ciclamino
- Par Furlan: narciso, tarassaco, fiordaliso
- Par Talian: sclopit, ardielut, urtiçons
- Par Talian: massanc, cumiere
a cure di Sandri Carrozzo, il Camarîr de Ostarie
- Leterature furlane: Agnul di Spere
- Leterature furlane: Raff BB Lazzara
- Leterature furlane: Checo Tam
- Leterature furlane: Fabian Ros
- Leterature furlane: Ivano Urli
- Leterature furlane: Ugo Pellis
- La Comugne
- Ator pes peraulis: Ritmi
- Cirint di scrivi coret: La gramatiche furlane
- Cirint di scrivi coret: La ortografie furlane
- Cirint di scrivi coret: La becade dal gjalut de biele creste
- Lei par furlan: un piçule vuide di fonde
- Lei par furlan: C e Q
- Lei par furlan: vu- e u-
- Lei par furlan: la pronunzie di Z
- Lenghe furlane: indi, 'nd - ce fâ di lôr?
- Lenghe furlane: leteradure o leterature?
- Lenghe furlane: la pronunzie di "i" tra vocâls
- Lenghe furlane: vecjo, vieli o vieri?